Lanjutkan pengecualian duti setem hartanah, kata persatuan kepada kerajaan

Gabungan Dewan Perniagaan dan Perindustrian Cina Malaysia (ACCCIM) berharap kerajaan akan melanjutkan tempoh pengecualian duti setem untuk hartanah bernilai antara RM500,001 dan RM1 juta hingga akhir 2025 berbanding akhir 2023 apabila membentangkan Belanjawan 2024.

Katanya ini akan menyelaraskan tempoh pengecualian duti setem untuk hartanah bernilai RM500,000 dan ke bawah, iaitu sehingga akhir 2025, menurut laporan Bernama.

“Langkah ini dijangka membantu meningkatkan jualan hartanah baharu berharga antara RM500,000 dan RM1 juta dengan impak daripada kadar pinjaman tinggi.

“Kami turut berharap institusi kewangan akan terus menyediakan pakej gadai janji rumah yang menarik untuk pembeli rumah kali pertama sebagai menyokong Program Pemilikan Rumah,” katanya dalam kenyataan.

Pada suku pertama 2023, sektor hartanah kediaman mencatatkan 153,923 transaksi bernilai RM20.9 bilion, merosot 6.6 peratus dari segi jumlah dan 9.1 peratus dari segi nilai tahun ke tahun.

Selain itu, semua pindahan hartanah berdasarkan cinta dan kasih sayang antara pasangan, ibu bapa dan anak, datuk nenek dan cucu akan diberi pengecualian duti setem sepenuhnya yang terhad kepada RM1 juta pertama nilai hartanah.

Menurut ACCCIM, langkah ini akan turut menggalakkan pemilikan rumah kali pertama dan menyokong pembangunan hartanah kediaman, yang memberi prospek yang baik kepada industri sokongan lain.

Pengecualian duti setem akan memberi penjimatan kepada pembeli rumah.

Ia menganggarkan langkah tersebut akan memberi penjimatan sebanyak RM11,500 untuk hartanah berharga RM500,000 dan RM21,750 untuk hartanah bernilai RM1 juta.

Dalam pengumuman Belanjawan 2023, kerajaan melaksanakan pengecualian duti setem 100 peratus ke atas surat cara pindah milik dan perjanjian pinjaman untuk hartanah berharga RM500,000 dan ke bawah hingga akhir 2025 dan pengecualian 75 peratus untuk hartanah berharga antara RM500,001 dan RM1 juta (dari 1 Jun hingga akhir 2023).


Empat mayat terbaharu mangsa tanah runtuh ditemui pagi ini

Pasukan operasi dan menyelamat (SAR) menjumpai empat mangsa terbaru insiden tanah runtuh di tapak perkhemahan di Batang Kali, dalam operasi pencarian yang genap seminggu, hari ini (22 Disember 2022).

Agensi Pengurusan Bencana Negara (NADMA) memaklumkan setakat ini tiga lagi mangsa tragedi di tapak perkhemahan Father’s Organic Farm di Jalan Batang Kali – Gohtong Jaya, belum ditemui.

Menurut Facebook Jabatan Bomba dan Penyelamat (JBPM) Selangor, mayat mangsa ditemui pada jam 10.39 pagi tadi.

Satu sidang media berkenaan perkara itu akan diadakan pihak bomba dan polis pada masa terdekat.

sehingga kini, 30 mangsa disahkan meninggal dunia, manakala 61 lagi selamat dan tiga masih hilang.


Akar umbi UMNO belum pasti akan bantu calon PH di Terengganu: Laporan

Walaupun sudah membentuk kerajaan di peringkat pusat, namun akar umbi UMNO belum pasti akan turun berkempen untuk membantu calon Pakatan Harapan (PH) pada pilihan raya negeri (PRN) nanti.

Dalam laporan Utusan Malaysia yang memetik seorang sumber pemimpin UMNO di Terengganu berkata, jentera parti itu di Terengganu masih tidak dapat menerima kerjasama UMNO dengan PH yang didalamnya terdapat DAP yang selama ini menjadi musuh tradisi.

Katanya, perkara itu sudah disuarakan dalam mesyuarat peringkat Perhubungan UMNO negeri April lalu melibatkan ketua-ketua bahagian di seluruh negeri itu.

“Semua orang tahu parti yang kuat di Pantai Timur ini ialah UMNO dan PAS sahaja. PH memang tiada dalam rekod dan menang tiada sokongan. Ramai jentera UMNO yang tidak mahu bekerja untuk calon-calon PKR dan Amanah, itu perkara yang berlaku sekarang ini.

“Ramai yang protes, keadaan akan jadi lebih tegang jika calon PKR dan Amanah menggunakan logo mereka, nak pula jentera UMNO bantu dan kibarkan bendera mereka, itu perkara yang susah untuk diterima oleh jentera di sini,” katanya dipetik laporan portal itu.

Menurut pimpinan itu lagi, calon PH berkenaan telah meminta beberapa kerusi daripada Barisan Nasional (BN) termasuk kerusi yang kalah seperti kawasan Dewan Undangan Negeri (DUN) Cukai, Bandar dan Kemaman untuk diletakkan wakil calon PKR dan Amanah.

Bagaimanapun, katanya, jalan penyelesaian sedang diperhalusi di mana perkara itu difahamkan akan dimaklumkan segera kepada Perdana Menteri, namun dalam masa yang sama meminta akar umbi UMNO dapat menerima hakikat kerjasama yang dijalinkan dengan PH khususnya.

PH Terengganu dikatakan bakal bertanding di 12 kerusi DUN dalam PRN tidak lama lagi.

Kesemua kerusi yang ditandingi PH yang melibatkan gabungan PKR dan Amanah merupakan kawasan yang dimenangi PAS pada Pilihan Raya Umum (PRU-14) lalu.

Difahamkan antara kerusi DUN yang bakal ditandingi PH adalah Cukai, Kemasik, Sura, Rantau Abang, Rhu Rendang, Alor Limbat, Bandar, Batu Buruk, Manir, Buluh Gading, Kota Putera dan Jabi.

Sementara itu, BN pula akan bertanding di 20 DUN termasuk 10 kerusi yang dimenangi pada PRU14.

Sebanyak 10 kerusi yang dimenangi BN itu Kuala Besut, Jertih, Hulu Besut, Permaisuri, Langkap, Batu Rakit, Seberang Takir, Telemung, Bukit Besi, dan Kijal.

Kawasan DUN lain yang dijangka ditandingi BN adalah Bukit Tunggal, Bukit Payung, Ladang, Wakaf Mempelam, Tepuh, Paka, Pengkalan Berangan, Air Putih, Ajil dan Kuala Berang.

Bagaimanapun, peluang PH memenangi kerusi yang bakal ditandingi itu agak sukar kerana merupakan kubu PAS termasuk di kerusi Rhu Rendang yang disandang Menteri Besar Terengganu, Datuk Seri Dr. Ahmad Samsuri Mokhtar.

Namun, difahamkan BN Terengganu dikhabar mahu bertanding melebihi 20 kerusi kerana menganggap parti itu mempunyai ahli lebih ramai dan memiliki jentera pilihan raya yang lebih kuat.

Dalam pada itu, Pengerusi BN negeri, Datuk Seri Ahmad Said yang sebelum ini dilaporkan berkata, pengagihan kerusi antara BN dan PH bagi PRN negeri ini belum dimuktamadkan dan masih dalam proses perundingan.

Ahmad berkata, perbincangan antara pemimpin kedua-dua parti termasuk jumlah kerusi yang akan diserahkan kepada PH masih berlangsung.


Seorang penasihat khas PM lagi akan dilantik, kos anggaran bulanan RM50,000

Dewan Rakyat diberitahu hari ini anggara kerajaan membelanjakan sebanyak RM50,000 bagi membiayai satu pejabat penasihat khas kepada Perdana Menteri termasuk pegawai adalah RM50,000 dan seorang lagi penasihat bakal dilantik.

Ketika ini, terdapat dua penasihat khas sudah dilantik membabitkan Undang-undang dan Hak Asasi Manusia dan agama masing-masing diisi oleh Ahli Parlimen Pengerang (MP), Datuk Seri Azalina Othman dan bekas Menteri di Jabatan Perdana Menteri (Hal Ehwal Agama Islam), Datuk Seri Jamil Khir Baharom.

Menteri di Jabatan Perdana Menteri (Tugas-Tugas Khas) Datuk Seri Abdul Latiff Ahmad memberitahu dewan seorang lagi penasihat khas kesihatan PM bakal dilantik, kos RM50,000 tersebut termasuklah gaji dan emolumen penasihat khas serta pegawai yang dilantik.

“Kos ini termasuklah bayaran gaji dan emolumen penasihat khas serta pegawai yang dilantik bagi menguruskan hal ehwal dasar dan operasi di pejabat berkenaan.

“Penasihat-penasihat yang dilantik ini adalah dalam kalangan mereka yang mempunyai jaringan hubungan, pengalaman dan kepakaran dalam hal-hal berkaitan dengan skop tugas mereka yang boleh memberi faedah kepada usaha pembangunan negara selari dengan konsep Keluarga Malaysia,” katanya.

Terdahulu, soalan berhubung isu penasihat khas dibangkitkan MP Kubang Pasu, Datuk Amiruddin Hamzah.

Baru-baru ini, seorang MP DAP mempersoalkan langkah lantikan penasihat khas tersebut yang didakwanya menambah kos kerajaan walaupun beliau sudah mempunyai menteri yang mampu melaksanakan tanggungjawab sama.

MP Kepong, Lim Lip Eng berkata, pelantikan Pengerusi Perhubungan UMNO Kedah Jamil Khir sebagai Penasihat Agama dilakukan ketika negara berdepan krisis ekonomi.

“Adakah Ismail tidak menaruh kepercayaan kepada Jemaah Menteri untuk memberi maklum balas yang diperlukan, atau adakah mereka langsung tidak kompeten?

“Sekiranya, mereka tidak mampu menunjukkan prestasi baik, sekurang-kurangnya mereka mempunyai pegawai yang boleh memberi nasihat kepada Perdana Menteri, justeru, ia hanya membuktikan Ismail tidak lagi yakin dengan sesiapa pun dalam Kabinetnya,” katanya di Dewan Rakyat.


Kalau ini bukan gila kuasa… kata Ketua Armada isu BN redah banjir

Ketua Armada Bersatu Malaysia, Senator Wan Ahmad Fayhsal Wan Ahmad Kamal mempersoalkan rancangan Barisan Nasional (BN) untuk mengadakan Pilihan Raya Umum Ke-15 (PRU-15) walaupun ketika negara berdepan banjir besar.

Menurutnya hanya Presiden UMNO Datuk Seri Ahmad Zahid Hamidi dan pemuda pemudi parti itu sahaja yang sanggup meredah banjir, sedangkan rakyat keseluruhannya tidak mahu berdepan kesusahan dan musibah.

“Hanya Zahid dan pemuda-pemudi parti itu yang berteriak “sanggup” untuk mengadakan PRU-15 ketika negara dilanda banjir besar.

“Kalau ini bukan gila kuasa, entah apa lagi yang hendak diperkata!

“Patutnya Pemuda BN lawan Pengerusi BN yang rakus ini! Bukan menyokong kenyataan Zahid!

“Jangan kerana hendakkan watikah bertanding habis rakyat dijadikan tebusan politik rakus Zahid dan konco-konconya,” katanya mengulas kenyataan Zahid sebelum ini bahawa sanggup meredah banjir dan hujan lebat, jika PRU-15 diadakan tahun ini.

Sebelum ini, Jabatan Meteorologi Malaysia (MetMalaysia) memberi peringatan sekiranya PRU15 dilaksanakan pada pertengahan November, ada kemungkinan banjir besar berlaku kerana angin monsun timur laut aktif ketika itu.

Beliau berkata, ia adalah berdasarkan laungan ‘Bubar’ oleh lebih 10,000 pemuda BN yang bergema dalam Stadium Titiwangsa.

Katanya, susulan isyarat yang jelas itu pihaknya berharap Perdana Menteri, Datuk Seri Ismail Sabri Yaakob, dapat menetapkan tarikh pembubaran Parlimen dalam masa terdekat ini.

“Kita tengah tunggu tarikh keramat, namun kita tahu ada kekangan akhir tahun ini iaitu banjir, hujan lebat dan angin monsun Timur Laut tetapi kalau Perdana Menteri bubar masa banjir pun, sanggup redah banjir untuk bertanding.

“Isyaratnya adalah jelas dan nyata…’top five’ diberikan mandat untuk berbincang tetapi tarikh belum ditetapkan.

“Jangan bincang sahaja…kena cepat jangan tunggu lama-lama kerana penghasut sedang bekerja keras…PRU-15 tidak boleh ditunggu-tunggu lagi,” katanya ketika berucap pada majlis pelancaran Jentera Pemuda BN, di Stadium Titiwangsa.Sabtu lalu (17 September), Zahid berkata BN sanggup meredah banjir dan hujan lebat, jika PRU-15 diadakan tahun ini, sambil menegaskan isyarat yang diberikan ahli parti supaya pilihan raya diadakan dalam masa terdekat adalah jelas dan nyata.


Kerajaan nafi tak layan bantahan nelayan dalam isu tambak P. Pinang: PMX

Perdana Menteri (PMX) Datuk Seri Anwar Ibrahim berkata kerajaan sedia mendengar sebarang keluhan atau bantahan daripada nelayan tempatan berhubung projek Projek Tambakan Laut Selatan Pulau Pinang (PSI).

Para nelayan sebelum ini mendakwa cubaan untuk berjumpa dengan PMX tidak dilayan, ia selepas kelulusan diberikan dalam pembinaan projek tiga pulau buatan baru-baru ini di Pulau Pinang.

“Kalau mereka mahu kemukakan bantahan kita akan dengar dan kerajaan negeri juga akan berikan penjelasan,” katanya dipetik laporan Bernama.

Beliau berkata demikian kepada pemberita selepas menunaikan solat Jumaat di Masjid Jaminul Ehsan, Kampung Kubu Gajah di Sungai Buloh di sini, yang turut dihadiri Menteri Besar Selangor Datuk Seri Amirudin Shari.

Perdana Menteri menegaskan projek PSI itu pada masa ini menerima kelulusan bersyarat daripada Laporan Penilaian Kesan Kepada Alam Sekeliling (EIA).

“EIA meluluskan pada prinsipnya dengan 71 syarat. Jadi kita telitilah. Saya dah kemukakan beberapa kebimbangan terutama (bagi) pihak nelayan dan penduduk setempat yang berbilang kaum dan biarkan proses ini berjalan,” katanya.

Sebelum ini Persatuan Nelayan Pulau Pinang (PEN Mutiara) melahirkan rasa kecewa dan mendakwa usaha mereka untuk berjumpa Perdana Menteri bagi membincangkan isu PSI ‘tidak dilayan’.

Projek penambakan laut secara besar-besaran itu mendapat bantahan nelayan tempatan di situ yang mendakwa bakal terjejas sumber pendapatan dan hasil laut mereka.

Terdahulu, Ketua Menteri Pulau Pinang Chow Kon Yeow mengumumkan PSI mendapat kelulusan EIA daripada JAS Putrajaya bertarikh 11 April lepas, dengan 71 syarat yang perlu dipenuhi.

Chow berkata laporan EIA yang diluluskan itu akan dimuat naik dalam laman sesawang Penang Infrastructure Corporation (PIC) untuk bacaan umum.

PSI membabitkan pembangunan tiga pulau buatan dengan keluasan 1,700 hektar di perairan Permatang Damar Laut, dekat Bayan Lepas.


Kes akan meningkat, tapi jangan panik kerana KKM bersiap-sedia

Orang ramai diminta tidak panik dengan peningkatan kes jangkitan Covid-19 dalam masa terdekat, ia memandangkan Kementerian Kesihatan (KKM) sudah bersiap-sedia untuk menanganinya.

Menteri Kesihatan Khairy Jamaluddin Abu Bakar berkata KKM akan memantau situasi terkini jangkitan Covid-19 dan menyifatkan peningkatan kes tersebut berikutan varian Omicron yang lebih pantas menular.

Katanya, kementerian akan terus memantau perkembangan semasa dan data terpenting seperti kadar kemasukan ke hospital, unit rawatan rapi (ICU) serta pesakit kategori kritikal.

“Kes akan meningkat, malah berkemungkinan secara mendadak dalam tempoh singkat kerana kita sudah ada Omicron di Malaysia yang mempunyai kebolehjangkitan tinggi.

“Kementerian akan sentiasa pantau data terpenting seperti kemasukan ke hospital, ICU dan pesakit kategori 4 serta 5 kerana kalau kita lihat kes saja, sudah pasti akan risau.

“Malah, ia (kadar kes harian) akan mungkin sampai lebih daripada jumlah yang direkodkan dalam tempoh seminggu lalu.

“Tetapi, kita jangan panik kerana sudah berada di tahap masyarakat terima hakikat Malaysia perlu hidup dengan Covid-19 dan liputan vaksin antara tertinggi di dunia,” katanya.

Khairy terdahulu mengadakan lawatan di Hospital Tunku Azizah (HTA) hari ini.

Berdasarkan perangkaan semasa, kes harian Covid-19 sejak kebelakangan ini berada sekitar 4,000 hingga 5,000 kes, namun individu yang mengalami kesan kesihatan Kategori 1 hingga 3 mewakili lebih 95 peratus daripada keseluruhan pesakit.

Khairy berkata, kementerian sedang melakukan perolehan bagi mendapatkan ubat antiviral Paxlovid untuk kegunaan di Malaysia, khususnya golongan berisiko, rentan dan mempunyai komorbiditi.

Katanya, pengurusan wabak dan pesakit Covid-19 di Malaysia mencatatkan perkembangan positif dalam tempoh singkat apabila kebanyakan penghidap virus itu hanya ditempatkan di rumah, bagi tujuan pengasingan.

“Ini suatu pencapaian memberangsangkan dan dengan Paxlovid, kita akan dapat terus kurangkan bebanan di sektor perkhidmatan kesihatan awam,” katanya lagi.


Sokongan meningkat: Kerajaan PN absah, stabil

Peningkatan sokongan kepada pimpinan kerajaan Perikatan Nasional (PN) bukan sahaja di kalangan bangsa Melayu tetapi juga dukungan bukan Melayu sebagai bukti mereka yakin dengan citra PN yang mewakili rakyat pelbagai kaum.

Perkara ini terbukti apabila tinjauan yang dilakukan oleh badan pengkaji bebas mendapati 67 peratus pengundi di Semenanjung Malaysia berpuas hati dengan kepimpinan Perdana Menteri Tan Sri Muhyiddin Yassin.

Ketua Pemuda PN, Senator Ir Khairil Nizam Khirudin berkata, hasil kajian ini dilihat mampu menjadi ukuran semasa untuk mengetahui sentimen rakyat kepada Kerajaan Perikatan Nasional.

“Tinjauan terhadap pengundi di beberapa kawasan mendapati ramai yang menyokong Tan Sri Muhyiddin Yassin berbanding pemimpin lain bagi menggalas tugas sebagai Perdana Menteri.

“Peningkatan sokongan kepada Kerajaan adalah kerana kepimpinan ini dilihat berjaya mendepani wabak Covid-19 yang melanda negara dengan baik apabila berjaya mengimbangi keperluan menyelamatkan nyawa rakyat di samping memastikan kelestarian ekonomi terus berjalan lancar,” katanya dalam kenyataan hari ini.

Beliau berkata, Pemuda PN yakin dan komited untuk terus bekerja bagi memperkukuhkan keyakinan rakyat khususnya di kalangan generasi muda untuk terus bersama-sama PN melakar masa depan Malaysia yang lebih gemilang.

“Kami juga ingin mengucapkan syabas dan tahniah kepada pimpinan kerajaan PN di atas kejayaan mengemudi negara seterusnya menampilkan keabsahan dan kestabilan negara,” katanya.

Terdahulu, satu tinjauan badan pengkaji bebas mendapati sokongan orang Melayu terhadap kepimpinan Perdana Menteri Tan Sri Muhyiddin Yassin meningkat kepada 83 peratus, malah popularitinya dikalangan rakyat di semenanjung Malaysia juga masih kekal stabil.


Projek kapal tempur dedah kisah ngeri, ‘perkara tak kena’: PAC

Pengerusi Jawatankuasa Kira-kira Wang Negara (PAC) Wong Kah Woh percaya “ada perkara lain selain dari pengurusan yang lemah” berkaitan projek kapal tempur luar pesisir (LCS) Tentera Laut Diraja Malaysia (TLDM) bernilai lebih RM9 bilion, yang hangat diperkata sekarang ini.

Menurutnya ‘kisah ngeri’ projek itu pasti melibatkan lebih daripada salah urus dan ada perkara yang amat tidak kena dengan mereka yang memegang kuasa serta yang menerima kontrak itu.

Untuk rekod, pemberian kontrak pembekalan enam kapal LCS itu diberikan ketika Barisan Nasional (BN)/UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.

Ketika itu, Datuk Seri Najib Razak menjadi Perdana Menteri, manakala Datuk Seri Ahmad Zahid Hamidi sebagai Menteri Pertahanan mulai 2009 hingga 2013, sebelum digantikan Datuk Seri Hishammuddin Hussin.

Mengulas lanjut, Wong yang juga Ahli Parlimen Ipoh Timor berkata ahli PAC telah mengadakan satu lawatan tapak ke limbungan kapal BNS di Lumut pada 11 Disember 2021.

Lawatan itu di gudang dan tapak pembinaan itu, katanya turut disertai oleh Ketua Pegawai Eksekutif Boustead Heavy Industries Corp Bhd (BHIC) Sharifuddin Md Zaini; Pengarah Projek LCS BNS Kapten (B) Ir Azhar Jumaat; dan bekas Ketua Pasukan Projek Tentera Laut, Datuk Ir Mohd Saiful Adli Chung.

“Perkara ini amatlah menyedihkan dan mengecewakan. Perkara pertama yang terlintas dalam fikiran saya adalah, bagaimana sebuah syarikat yang mendapat kontrak yang bernilai RM9 billion dari kerajaan jadi sampai tahap sebegini? Perkara ini pastinya melibatkan lebih dari salah urus.

“Pastinya ada perkara lain selain dari pengurusan yang lemah. Ada perkara yang amat tidak kena dengan mereka yang memegang kuasa dan mereka yang mendapat kontrak ini.

“Kisah ngeri dalam keseluruhan Projek LCS ini patut menjadi pengajaran kepada semua yang memegang kuasa, baik pada masa sekarang, mahupun pada masa hadapan,” katanya dalam satu kenyataan hari ini.

Menurutnya PAC dibawa melawat 13 gudang simpanan yang menyimpan perkakasan berkaitan dengan projek LCS ini, dengan lima daripadanya secara khusus untuk perkakasan LCS dan lapan lagi digunakan sebagai Gudang Simpanan Am BNS yang mengandungi campuran perkakasan untuk LCS dan barang-barang lain.

“Kami melawat beberapa gudang simpanan. Terdapat perkakasan persenjataan, bahagian-bahagian untukr tujuan pembinaan kapal, dan barang-barang lain.

“Apa yang menonjol adalah beberapa bungkusan TV Pintar, untuk tujuan kegunaan LCS, disimpan di stor ini. Kita semua tahu yang TV Pintar ini tidak lagi pintar selepas beberapa tahun,” katanya.

Sehubungan itu, Wong berharap laporan PAC mengenai LCS dapat membantu negara, dengan menjadi rujukan tentang cara bagaimana proses perolehan pertahanan negara tidak sepatutnya dilakukan, dan bagaimana kuasa dan proses tidak patut disalahgunakan.

Isu kapal tempur itu menarik perhatian umum apabila PAC pada 4 Ogos lalu mendedahkan beberapa kelemahan dan kelewatan projek itu, walaupun kerajaan telah membayar sehingga RM6 bilion daripada keseluruhan kos pembinaan sebanyak lebih RM9 bilion.

PAC – badan dwipartisan di Parlimen – berkata projek membina enam kapal itu telah dianugerahkan oleh Kementerian Pertahanan kepada BNS melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini.

Bagaimanapun, tiada satu pun kapal LCS telah dihantar. Mengikut garis masa kami, lima kapal LCS sepatutnya telah siap dan diserahkan kepada kerajaan menjelang Ogos 2022.


Kontroversi hina Islam: Kelab komedi disimbah cat merah, hitam

Kelab komedi di Taman Tun Dr Ismail di Kuala Lumpur – The Crackhouse Comedy Club – yang terbabit dalam kontroversi penghinaan terhadap Islam oleh pesertanya baru-baru ini, disimbah cat merah dan hitam.

Menurut laporan The Star, papan tanda dan bidai kelab itu disimbah cat merah dan hitam yang turut terkena premis bersebelahan.

Ketua Polis Kuala Lumpur Datuk Azmi Abu Kassim berkata polis dimaklumkan oleh orang awam pada jam 7 pagi dan laporan polis telah dibuat berhubung perkara itu.

“Saya mengesahkan bahawa laporan polis telah dibuat dan kita akan menyiasat.

“Kami menggesa orang ramai untuk mengelak daripada mengambil tindakan sendiri,” katanya dipetik sebagai berkata.

Kelab komedi itu menjadi pusat kontroversi berpunca daripada persembahan amatur Siti Nuramira Abdullah yang disifatkan menyinggung perasaan umat Islam.

Wanita terbabit telah didakwa di Mahkamah Sesyen kerana mencetuskan kebencian agama mengikut Seksyen 298A(1)(a) Kanun Keseksaan dan kini dibebaskan dengan jaminan.

Dia juga bakal didakwa di Mahkamah Syariah Wilayah Persekutuan, esok.

Teman lelakinya, Alexander Navin Vijayachandran, yang didakwa memuat naik video persembahannya dalam talian, dituduh mengikut Seksyen 233 Akta Komunikasi dan Multimedia 1998 dengan “penggunaan tidak wajar kemudahan rangkaian atau perkhidmatan rangkaian”.

Polis kemudian turut menahan pengasas bersama kelab itu kerana menghasut susulan video persembahan lama dimuat naik dalam talian. Dia juga disiasat di bawah Seksyen 233 kta Komunikasi dan Multimedia 1998 berhubung video yang sama.

Dewan Bandaraya Kuala Lumpur (DBKL) sebelum ini telah mengeluarkan arahan untuk menutup sementara tempat itu, selepas mengatakan kelab itu beroperasi di bawah permit yang tidak wajar.

Kumpulan Islam telah menuntut agar kelab itu ditutup terus susulan insiden berkenaan.


Bantuan Bakul Makanan: RM300 ribu kepada semua MP termasuk pembangkang

Putrajaya mengumumkan peruntukan sebanyak RM300 ribu kepada setiap Ahli Parlimen termasuk blok pembangkang bertujuan untuk melaksanakan program Bantuan Bakul Makanan yang akan disalurkan kepada rakyat yang terjejas semasa tempoh Fasa Pertama Perintah Kawalan Pergerakan (PKP).

Perdana Menteri Tan Sri Muhyiddin Yassin berkata kerajaan mengambil berat kesusahan rakyat yang berdepan cabaran hidup semasa tempoh pandemik melanda negara sehingga terdapat antara mereka yang terputus bekalan makanan asas setiap hari.

“Kerajaan sedar bahawa barangan keperluan asas amat penting bagi golongan yang memerlukan.

“Maka, sebagai tambahan kepada program Bantuan Bakul Makanan sedia ada, Kerajaan bersetuju memperuntukkan sebanyak 300 ribu ringgit kepada setiap ahli Parlimen, termasuk Ahli Parlimen Pembangkang untuk melaksanakan Bantuan Bakul Makanan kepada golongan terjejas di kawasan masing-masing,” katanya semasa mengumumkan Pakej Perlindungan Rakyat dan Pemulihan Ekonomi (Pemulih) hari ini.

Menurut Muhyiddin, kerajaan tidak mengambil sikap memilih bulu dalam menyampaikan bantuan kepada rakyat dan mengenepikan sebarang perbezaan politik demi memastikan kebajikan dan kehidupan rakyat terjamin.

“Dalam soal menyampaikan bantuan kepada rakyat, saya mengambil sikap untuk mengetepikan perbezaan politik.

“Baik Ahli Parlimen Kerajaan atau Pembangkang, semuanya mestilah memikul tanggungjawab bersama untuk membantu rakyat di kala ramai yang sedang menanggung kesusahan,” katanya lagi.

Dalam pada itu, Muhyiddin juga berharap bantuan yang diumumkan tersebut akan dapat sampai kepada rakyat di kawasan Parlimen masing-masing dan menggesa ia dimanfaatkan sepenuhnya untuk tujuan membantu rakyat yang berdepan kesusahan.

“Gunalah peruntukan ini sebaik mungkin untuk membantu rakyat yang memerlukan di kawasan parlimen masing-masing,” ujarnya.

Selain itu, 10 juta ringgit juga diperuntukkan bagi tujuan melaksanakan Bantuan Bakul Makanan khusus untuk masyarakat Orang Asli.

Bantuan terbaharu ini bernilai RM150 bilion adalah yang kedua terbesar selepas pakej Prihatin diumumkan Perdana Menteri pada Mac tahun lalu membabitkan RM250 bilion.

Pakej terbaru diumumkan berdasarkan keadaan kuncitara yang dijangka berlanjutan kerana kes harian Covid-19 masih tinggi dan merangkumi suntikan langsung fiskal kerajaan sebanyak RM10 bilion.

“Selaras dengan komitmen kerajaan untuk meneruskan agenda prihatin rakyat, sukacita saya mengumumkan bahawa sehingga hujung tahun ini, kerajaan akan menyalurkan Bantuan Tunai langsung kepada rakyat berjumlah RM10 bilion,” katanya.


1,330 kes, dua kematian semalam

Kementerian Kesihatan (KKM) melaporkan sebanyak 1,330 lagi jangkitan baharu Covid-19, termasuk empat kes import, dalam tempoh 24 jam semalam, Isnin (6 Jun 2022), turun sedikit berbanding 1,358 kes yang dicatat pada Ahad.

Jumlah itu menjadikan kumulatif keseluruhan kes positif sejak Januari 2020 sebanyak 4,516,319 kes, dengan 4,458,999 pesakit telah sembuh.

Sehingga semalam, sebanyak 21,630 kes masih aktif, dengan 20,659 pesakit masih menjalani kuarantin di rumah; 25 ditempatkan di PKRC; 924 dirawat di hospital; dan 22 dimasukkan ke unit rawatan rapi, termasuk 11 daripadanya memerlukan alat bantuan pernafasan.

Daripada jumlah jangkitan baharu semalam, 985 kes melibatkan individu yang telah menerima dos penggalak vaksin Covid-19, penerima dua dos (223 kes); individu tidak divaksinasi (108 kes); dan 14 kes melibatkan penerima belum lengkap vaksinasi.

Berikut adalah kes baharu setiap negeri semalam dan jumlah kumulatif positif sejak Januari 2020:

Sementara itu, KKM turut memaklumkan hanya dua pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Sejak Mac 2020 hingga semalam, 35,690 kes kematian dilaporkan di Malaysia akibat Covid-19, termasuk 7,563 kes BID.

Dua kematian yang dilaporkan semalam membabitkan masing-masing satu di Kelantan (BID), dan Johor.


RM5 juta dana awam dan kerajaan negeri untuk hadapi banjir di Selangor

Sebanyak RM4 juta hasil sumbangan orang awam ketika pandemik Covid-19 dan banjir tahun lepas serta RM1 juta dana khas daripada kerajaan Selangor diperuntukkan bagi persediaan menghadapi banjir yang diramal melanda negeri itu pada hujung tahun ini.

Menteri Besar Datuk Seri Amirudin Shari berkata daripada hasil sumbangan dan dana itu, kerajaan negeri akan menyediakan peralatan yang diperlukan termasuk alatan telekomunikasi seperti telefon satelit sebagai langkah persediaan jika bekalan elektrik terputus atau kemudahan komunikasi tergendala, menurut Bernama.

Bercakap kepada pemberita selepas merasmikan program Latih Amal dan Simulasi Bencana Negeri Selangor di sini hari ini, beliau berkata kerajaan Selangor kini berada pada tahap 80 peratus bersiap sedia bagi menghadapi bencana itu.

“Baki 20 peratus lagi akan diterjemahkan ketika kejadian sebenar yang melibatkan aspek pergerakan ketika operasi mencari dan menyelamat,” katanya dengan menambah persediaan juga melibatkan penempatan aset menyelamat di setiap daerah di negeri itu.

Dalam pada itu, mengenai siasatan kes rasuah membabitkan Majlis Bandaraya Shah Alam (MBSA), Amirudin berkata pihaknya kini memberi ruang kepada Suruhanjaya Pencegahan Rasuah Malaysia (SPRM) untuk membuat siasatan sepenuhnya berikutan sebahagian dakwaan masih bersifat tanggapan.

Beliau juga memaklumkan kerajaan negeri serta MBSA belum mengagihkan kontrak kepada mana-mana kontraktor dalam projek Pelan Tindakan Banjir Shah Alam (SASuD), selain tidak wujud dakwaan yang mengatakan bahawa ada kartel yang memonopoli projek berkenaan.

Sementara itu, Setiausaha Bahagian (Khidmat Pengurusan) Pejabat Setiausaha Kerajaan Negeri Muhamad Shah Osmin berkata Selangor menerima 8,543 unit khemah kubikel daripada Yayasan Sultan Ibrahim Johor (YSIJ) secara berfasa sejak Mei lepas.

“Khemah ini telah kami edarkan ke semua daerah di Selangor bagi tujuan mempercepatkan bantuan kepada mangsa banjir sekiranya berlaku kejadian tidak diingini. Agihan itu berdasarkan kadar risiko banjir mengikut daerah,” katanya.


Projek tebatan banjir KL gagal capai objektif: Laporan audit

Laporan Ketua Audit Negara (LKAN) Siri 1 2021 yang dikeluarkan hari ini mengesan beberapa isu berhubung pengurusan tebatan banjir Kuala Lumpur, dan merumuskan bahawa ia gagal mencapai objektifnya.

Laporan itu juga menekankan bahawa terdapat tiga projek tebatan banjir bernilai RM27.68 juta yang tidak mematuhi prinsip perolehan seperti yang dinyatakan dalam peraturan.

“Pihak audit membuat kesimpulan bahawa pengurusan tebatan banjir Kuala Lumpur masih belum mencapai objektifnya.

“Dewan Bandaraya Kuala Lumpur (DBKL) belum melaksanakan sepenuhnya cadangan langkah tebatan banjir jangka pendek (2018-2022) di bawah Pelan Induk menyebabkan masalah banjir kilat masih belum selesai.

“Selain itu, banjir kilat terus berulang walaupun selepas pelaksanaan projek tebatan itu,” kata laporan itu yang dibentangkan di Dewan Rakyat.

Laporan itu juga mendapati beberapa cariasi pesanan berjumlah RM192,553.90 yang diluluskan selepas kontrak tamat, dan lanjutan masa yang diluluskan selepas tamat kontrak.

Sementara itu, rekod aset atau infrastruktur sungai dan takungan banjir adalah tidak lengkap dan tidak terkini, dan tiada bukti menunjukkan kerja penyelenggaraan dipantau.

Ini termasuk penemuan sembilan takungan banjir dan kolam rekreasi yang rosak.

Bagi mengatasi kelemahan yang diketengahkan dan memastikan tidak berulang pada masa hadapan, laporan itu mengesyorkan DBKL melaksanakan projek tebatan banjir secara seimbang dan konsisten.

Audit turut menggesa DBKL mengambil kira cadangan perunding dan keperluan projek ‘hotspot’, supaya pelaksanaan program tebatan banjir lebih menyeluruh dan holistik serta menjalankan penilaian hasil program mitigasi berdasarkan Prosedur Operasi Standard DBKL dari segi keberkesanan dalam menangani banjir.

“Kaji semula komponen dan konfigurasi takungan banjir dan kolam rekreasi milik DBKL serta jalankan kerja-kerja penyelenggaraan berjadual bagi memastikan takungan banjir dan kolam rekreasi berfungsi secara optimum.

“Kekalkan rekod aset atau infrastruktur sungai dan takungan banjir dan kolam rekreasi tepat pada masanya serta menambah baik kaedah pemantauan di tapak untuk penyeliaan projek dan penyelenggaraan projek,” kata laporan itu.

Pelan Induk yang direka pada 2017 telah mencadangkan 104 pelan tebatan banjir dengan 25 kawasan tadahan.

Sehingga Mac 2022, DBKL mengenal pasti sebanyak 171 kawasan sebagai kawasan ‘hotspot’ banjir kilat.

Antara 2016 hingga Mac 2022, enam projek di bawah Pelan Induk dan 17 projek ‘hotspot’ banjir kilat telah dilaksanakan oleh DBKL.

DBKL bertanggungjawab mengurus dan menyelenggara tiga sungai utama, tujuh sungai besar, 19 sungai kecil, 25 kolam takungan banjir dan rekreasi, sembilan takungan banjir bawah tanah, 326.63 kilometer saliran utama dan 32 sistem pam kawalan banjir di Kuala Lumpur.


Amaran banjir kilat di enam negeri dalam tempoh 24 jam

Jabatan Pengairan dan Saliran (JPS) hari ini (22 Januari 2023) mengeluarkan notis kesiapsiagaan kemungkinan banjir kilat dalam tempoh 24 jam di enam negeri seluruh negara mulai jam 4 petang tadi.

Dalam kenyataannya Pusat Ramalan dan Amaran Banjir Negara (PRABN) berkata ia berdasarkan maklumat ramalan hujan oleh Jabatan Meteorologi Malaysia, sistem Southeastern Asia-Oceania Flash Flood Guidance System (SAOFFGS) dan model ramalan banjir JPS.

Kenyataan itu menyatakan kemungkinan terdapat risiko kejadian banjir kilat di beberapa lokasi sekiranya hujan lebat dan ribut petir yang signifikan berlaku.

Kawasan yang terlibat ialah:

Di Johor, kawasan berisiko terjejas ialah daerah Batu Pahat (Mukim Sungai Punggor, Mukim Simpang Kanan, Mukim Sri Medan serta kawasan sekitarnya) dan daerah Kota Tinggi (Mukim Sedili Besar serta kawasan sekitarnya).

Bagi daerah Muar, (Mukim Sri Menanti, Mukim Ayer Hitam, Mukim Bandar, Mukim Jalan Bakri, Bandar Maharani serta kawasan sekitarnya) dan daerah Pontian (Mukim Rimba Terjun, Mukim Ayer Masin, Mukim Pontian, Mukim Ayer Baloi, Mukim Benut, Mukim Sungai Pinggan serta kawasan sekitarnya).

Di Melaka, daerah berisiko banjir kilat ialah di Melaka Tengah (Mukim Umbai, Mukim Telok Mas, Mukim Padang Temu, Mukim Alai, Mukim Ujong Pasir, Mukim Bukit Lintang, Mukim Padang Semabok, Mukim Duyong, Mukim Bukit Piatu, Mukim Bukit Katil, Mukim Bukit Rambai, Mukim Tangga Batu, Mukim Sungai Udang serta kawasan sekitarnya), sementara di daerah Jasin (Mukim Ayer Panas, Mukim Nyalas serta kawasan sekitarnya).

Di Pahang, membabitkan tiga daerah iaitu Temerloh (Mukim Perak, Mukim Jenderak, Mukim Bangau, Bandar Temerloh, Mukim Sanggang serta kawasan sekitarnya dan daerah Bera (Bandar Triang, Mukim Triang, Mukim Bera serta kawasan sekitarnya) manakala daerah Maran (Mukim Kertau dan Mukim Chenor serta kawasan sekitarnya).

Di Selangor, kawasan berisiko ialah daerah Klang (Pekan Pandamaran, Bandar Klang, Mukim Kapar serta kawasan sekitarnya), daerah Petaling (Bandar Shah Alam, Pekan Batu Tiga, Mukim Damansara, Mukim Bukit Raja serta kawasan sekitarnya) serta daerah Kuala Selangor (Mukim Pasangan, Pekan Bestari Jaya serta kawasan sekitarnya).

Di Negeri Sembilan membabitkan daerah Jelebu (Mukim Kenaboi, Mukim Ulu Klawang, Mukim Pertang serta kawasan sekitarnya), daerah Jempol (Mukim Serting Ulu, Mukim Serting Ilir, Pekan Batu Kikir serta kawasan sekitarnya) serta daerah Tampin (Mukim Gemas, Mukim Gemencheh serta kawasan sekitarnya).

Di Sarawak pula, meliputi Bahagian Kuching (Bandar Kuching serta kawasan sekitarnya) dan Bahagian Samarahan (Kg Mang, Kg Tanjung Bundong, Kg Empila, Kg Tanjung Parang, Kg Bangka Semong, Kg Nuip serta kawasan sekitarnya).


4,965 kes baharu, patuhi SOP kerana Omicron cepat menular

Jumlah jangkitan harian Covid-19 di seluruh negara dalam tempoh 24 jam sehingga 12 tengah hari tadi naik semula kepada sebanyak 4,965 kes berbanding 4,262 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata jumlah baharu itu menjadikan keseluruhan kumulatif kes positif sejak awal tahun lalu hingga hari ini sebanyak 2,667,999, dengan 2,572,053 pesakit telah sembuh.

Sementara itu, beliau terus mengingatkan orang ramai supaya mematuhi prosedur operasi standard (SOP) dan protokol kesihatan yang ditetapkan susulan penularan varian Omicron Covid-19.

“Kes Covid-19 sedang meningkat di Europa dan UK (United Kingdom). Tambahan pula varian baru Omicron sudah dikesan menular dengan cepat.

“Sebaik-baiknya kita semua patuh kepada SOP dan dapatkan vaksinisasi lengkap serta dos penggalak. Peperangan dengan Covid-19 belum tamat,” katanya dalam kenyataan hari ini.

Sehubungan itu, katanya orang ramai diminta untuk terus patuh kepada SOP sambil mengamalkan langkah-langkah pencegahan jangkitan Covid-19 iaitu, amalkan 3W iaitu mengamalkan wash, wear dan warn.

“Orang ramai juga perlu mengelak 3C/3S iaitu jauhi kawasan yang sesak, sempit dan sembang dengan jarak yang dekat. Kita perlu kekal memerangi wabak Covid-19 dengan penuh rasa tanggungjawab terhadap masyarakat dan negara,” katanya.

Sementara itu, Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara naik kepada 0.99, berbanding 0.98 yang dijangkakan kelmarin.

Menurutnya kadar kebolehjangkitan di Perlis kekal tinggi apabila diramal Rt 1.13, manakala Melaka, Kuala Lumpur, dan Perak pula sebanyak 1.00. Sarawak mencatat Rt terendah iaitu 0.74, sementara negeri-negeri lain antara 0.89 dan 0.99.


Arab Saudi hadkan ibadah haji kepada rakyatnya sahaja tahun ini

Arab Saudi membuat keputusan untuk menghadkan ibadah haji tahunan bagi warganegara dan penduduknya sahaja bagi tahun kedua berturut-turut ekoran penularan pandemik Covid-19, lapor Saudi Press Agency (SPA).

Jemaah berusia antara 18 dan 65 tahun yang sudah divaksinasi dan bebas daripada penyakit kronik akan dibenarkan menunaikan ibadah haji tahun ini, kata kementerian yang menguruskan ziarah penganut beragama Islam ke Mekah, menurut SPA dalam laporannya.

Ia juga menetapkan maksimum 60,000 jemaah sahaja tahun ini.

“Keputusan (dibuat) untuk menjamin keselamatan jemaah haji di tengah-tengah ketidakpastian terhadap Coronavirus,” kata Menteri Kesihatan, Tawfiq al-Rabiah dalam sidang media yang disiarkan SPA.

“Walaupun terdapat vaksin, masih ada ketidakpastian berhubung virus tersebut dan beberapa negara masih mencatat jumlah kes Covid yang tinggi, cabaran lain adalah terdapat varian virus yang berbeza, oleh itu muncul keputusan untuk menghadkan jemaah haji,” kata beliau.

Beliau juga berkata hanya vaksin Covid yang diluluskan iaitu Pfizer, AstraZeneca, Moderna dan Johnson & Johnson yang sah digunakan oleh para jemaah haji.

Sumber memberitahu Reuters pada bulan Mei sebuah rancangan sedang dipertimbangkan untuk melarang para jemaah haji di luar negeri untuk menunaikan haji, salah satu rukun wajib bagi setiap Muslim yang berkemampuan untuk menunaikannya.

Sebelum pandemik melanda global, kira-kira 2.5 juta jemaah haji mengunjungi tempat suci Islam di Mekah dan Madinah untuk menunaikan haji selama seminggu, dan umrah sepanjang tahun, secara keseluruhan menyumbang pendapatan kepada kerajaan Arab Saudi sekitar $ 12 bilion setahun, menurut data rasmi.


Akar umbi Parti Amanah tolak calon DUN Paroi, ancam tak keluar mengundi

Calon Dewan Undangan Negeri (DUN) Paroi yang dinamakan Parti Amanah ditolak akar umbi kawasan tersebut dan mendesak supaya ditukar dengan calon lain.

Parti Amanah meletak Ketua Wanita Negeri Sembilan, Norwani Ahmat bertanding di kerusi DUN Paroi pada Pilihan Raya Negeri (PRN) kali ini, tetapi akar umbi menolak pencalonan tersebut dan mengancam tidak mahu keluar mengundi.

Ketua Cawangan Parti Amanah Bandar Seremban Selatan, M Kalai Selvan, berkata mereka perlu bertegas mengenai hal berkenaan memandangkan kepimpinan parti dilihat seolah-olah tidak mendengar suara akar umbi, menurut laporan BH.

“Kami memang tak dapat terima Norwani dan sekiranya bukan YB Taufek (penyandang DUN Paroi, Datuk Mohamad Taufek Abdul Ghani) dipilih sebagai calon, saya tidak akan keluar mengundi.

“Kalau dia (Norwani) yang bertanding DUN Paroi, saya tak tahu macam mana dia nak menang,” katanya pada sidang media malam tadi dipetik laporan portal BH.

Pemimpin akar umbi Parti Amanah tersebut mengadakan sidang media bagi membantah langkah mencalonkan Norwani.

Kalai Selvan berkata, dia juga tidak kisah sekiranya dipecat daripada parti akibat tindakannya yang bersuara dan mengadakan sidang media berkenaan.

Tambahnya, usaha yang dilakukannya adalah jalan akhir bagi memastikan kepimpinan parti dapat membuat perubahan calon dalam tempoh berbaki empat hari sebelum penamaan calon pada 29 Julai depan.

Sementara itu, Ketua Parti Amanah Taman Sri Kasih, Mokhtar Hassan, berkata dia bersetuju dengan turut dengan Kalai Selvan dan menjangkakan lebih ramai lagi yang akan mengambil tindakan protes.

“YB Taufek sudah dikenali di sini dan menunjukkan prestasi baik,” katanya.

Bagi pengundi di DUN Paroi, Omar Ahmad, pasti ada pihak yang tidak senang dengan sidang media yang diadakan ini, namun ia adalah tempat untuk menyatakan rasa kecewa mereka.

Terdahulu, akar umbi PKR juga membuat bantahan sama susulan penyandang kerusi DUN Ampangan, Datuk Dr Mohamad Rafie Ab Malek tidak dicalonkan semula pada PRN Negeri Sembilan kali ini.

Beliau dilaporkan mengakui tersentak apabila tidak dicalonkan semula untuk PRN kali ini bagi mempertahankan kerusi berkenaan.


Tangki minyak di Klang meletup, seorang maut tiga cedera

Seorang lelaki warga Indonesia maut sementara tiga lagi cedera apabila dua tangki minyak mentah di kilang Emery Oleo Chemical di Kawasan Industri Telok Panglima Garang dekat Klang, terbakar petang tadi.

Pengarah Jabatan Bomba dan Penyelamat Malaysia Selangor, Norazam Khamis berkata pihaknya menerima panggilan kecemasan pada jam 5.36 petang.

“Anggota dari Balai Bomba dan Penyelamat Telok Panglima Garang, Banting dan Andalas bergegas ke lokasi kejadian.

“Mangsa maut akibat letupan itu ketika sedang melakukan kerja kimpalan dan akibat letupan. Mangsa terjatuh dari aras lebih kurang 10 meter, apabila letupan berlaku,” katanya dalam kenyataan hari ini.

Beliau berkata, mengikut laporan, kebakaran itu menyaksikan dua tangki minyak mentah terbakar sebanyak 50 peratus dan terletak di kawasan kilang berkeluasan 100 x 100 kaki persegi.

Katanya pemadaman api selesai sepenuhnya pada jam 6.45 petang.

Seorang maut dan tiga cedera dalam kebakaran tangki minyak di kilang Emery Oleo Chemical di Kawasan Industri Telok Panglima Garang dekat Klang, petang tadi.


13 pemain, pegawai kelab bolasepak Portugal dijangkiti Omicron

Tiga belas pemain dan staf sebuah kelab bolasepak dalan Liga Premier Lisbon disahkan dijangkiti varian Omicron Covid-19, kata Ketua Perkhidmatan Kesihatan Portugal, Graca Freitas, hari ini.

Ahli kelab bolasepak Belenenses SAD telah pun dikuarantin sejak beberapa hari lalu setelah dikesan positif Covid-19. Pemain pertahanan, Thibang ‘Cafu’ Phete baru-baru ini pulang dari lawatan di Afrika Selatan.

Jangkitan melibatkan pasukan itu ‘berkembang dengan baik’ dan majoriti mereka yang dijangkiti, jika tidak semua individu, telah lengkap divaksinasi, kata Freitas.

Bercakap kepada stesen radio tempatan TSF, beliau berkata memandangkan ia adalah varian baharu, pihak berkuasa akan memberi tumpuan kepada pengesanan kontak yang agresif, pengasingan dan ujian.

Pemain kelab Benfica, yang beraksi menentang Belenenses SAD pada Sabtu, juga akan diuji, kata Freitas.

Pertembungan kedua-dua pasukan itu pada awalnya mendapat tentangan banyak pihak kerana Belenenses SAD hanya mempunyai sembilan pemain, namun aksi diteruskan.

Bagaimanapun, aksi itu dibatalkan selepas separuh masa ketika Benfiza mendahului 7-0, apabila tiga pemain Belenenses SAD cedera.

Sementara itu, pihak berkuasa kesihatan Portugal juga sedang membuat penjujukan virus daripada dua penumpang yang diuji positif Covid-19 selepas tiba dari Maputo, Mozambique.

Terdahulu, Pertubuhan Kesihatan Sedunia (WHO) hari ini mengeluarkan amaran kepada seluruh dunia bahawa varian baharu Omicron, menimbulkan risiko penularan dan jangkitan sangat tinggi sekiranya pandemik Covid-19 melonjak sekali lagi.

“Jika satu lagi lonjakan besar Covid-19 berlaku yang didorong oleh Omicron, akibatnya mungkin teruk,” kata WHO dalam nota teknikal memberitahu ahlinya sebelum sesi khas persidangan bagi menangani keperluan untuk perjanjian pandemik antarabangsa. – Agensi


Muhyiddin kekal tanding di Pagoh, calon PM sekali lagi

Tan Sri Muhyiddin Yassin kekal bertanding di kerusi Parlimen Pagoh pada Pilihan Raya Umum Ke-15 (PRU-15).

Pengumuman Presiden Bersatu itu kekal bertanding di Pagoh dibuat oleh Timbalan Pengerusi Perikatan Nasional (PN) Johor, Mohd. Solihan Badri dalam satu kenyataan hari ini dengan harapan dapat membawa kejayaan bagi gabungan itu pada PRU-15 yang akan berlangsung 19 November ini.

“Parti Pribumi Bersatu Malaysia (Bersatu) Johor yakin Pengerusi PN, Tan Sri Muhyiddin Yassin mampu mempertahankan kerusi Parlimen Pagoh dengan majoriti lebih besar termasuk menerusi sokongan ahli-ahli PAS dengan parti itu kekal dalam gagasan PN pada PRU-15 ini.

“Tan Sri Muhyiddin dan calon-calon PN di seluruh negara juga dijangka menerima sokongan pengundi baharu dan Undi18 serta ramai lagi pengundi sedia ada kerana mahu merealisasikan aspirasi mewujudkan kerajaan bersih, berintegriti dan berprestasi tinggi selain prihatin dan komited memerangi rasuah di segenap peringkat,” katanya dalam satu kenyataan.

Mohd. Solihan yakin kedudukan Muhyidin di Parlimen Pagoh tidak tergugat walaupun UMNO memaklumkan mereka menerima kemasukan bekas Ahli Dewan Undangan Negeri (ADUN) Bukit Pasir, Najib Lep baru-baru ini.

“Jelas tindakan Najib menyertai UMNO untuk menyambung talian hayat karier politiknya yang kian malap sebagai ahli bebas dan beliau boleh berangan menjadi calon BN bagi kerusi Parlimen Pagoh pada PRU-15 ini atau calon di DUN Bukit Pasir pada PRU-16 lima tahun lagi walaupun sekadar meraih 1,860 undi di DUN itu pada PRN lalu.

“Pada masa sama, UMNO menerima keahlian bekas ahli PAS itu pula merasakan ada sesuatu yang boleh dimanfaatkan daripada Najib tetapi bukan untuk meletakkan beliau sebagai calon di DUN Bukit Pasir atau kerusi Parlimen Pagoh kerana UMNO lazimnya jarang memberi laluan mudah kepada bekas ahli Pas untuk dilayan sedemikian,” jelasnya.

Pada 18 Oktober lalu, Ketua UMNO Bahagian Pagoh, Ismail Mohamed memberitahu bekas ADUN Bukit Pasir daripada PAS itu menyertai UMNO Cawangan Selancar bagi meneruskan perjuangan politiknya.

Pihaknya menerima permohonan Najib untuk menyertai UMNO pada 31 Mei lalu yang turut disertai 60 lebih penyokongnya.


Datuk ditahan kemuka tuntutan palsu RM7 juta

Seorang pengarah urusan sebuah syarikat bergelar Datuk ditahan selepas disyaki mengemukakan tuntutan palsu bernilai RM7 juta bagi projek pembinaan sebuah bangunan dengan kos keseluruhan berjumlah lebih RM100 juta di Terengganu.

Menurut sumber Suruhanjaya Pencegahan Rasuah Malaysia (SPRM), permohonan reman terhadap lelaki berusia 54 tahun itu telah dibuat di Mahkamah Majistret Putrajaya hari ini.

Majistret Irza Zulaikha Rohanuddin membenarkan lelaki terbabit direman tiga hari bermula hari ini sehingga Khamis (15 Sept).

“Suspek dipercayai mengemukakan tuntutan sejak 2020 hingga Mei tahun ini dan ditahan di pejabatnya di Shah Alam, semalam,” katanya kepada Bernama di sini hari ini.

Sementara itu, Pengarah Kanan Bahagian Siasatan SPRM Datuk Seri Hishamuddin Hashim mengesahkan penahanan tersebut dan kes disiasat mengikut Seksyen 18 Akta SPRM 2009. – Bernama


Rejim Israel beri vaksin Covid-19 hampir luput tarikh kepada Palestin

Pihak Berkuasa Palestin (PA) membatalkan perjanjian dengan rejim Israel berhubung pertukaran vaksin Pfizer setelah mendapati dos yang diterima sudah hampir luput tarikh kegunaannya

Terdahulu pegawai PA menerima kecaman daripada rakyat Palestin selepas perjanjian itu diumumkan dengan ramai yang menuduh PA menerima vaksin Covid-19 yang tidak memenuhi standard dan mungkin tidak berkesan.

Jurucakap PA, Ibrahim Melhem berkata pembatalan itu dibuat setelah pemeriksaan mendapati vaksin yang diterima tidak memenuhi spesifikasi seperti di dalam perjanjian.

“Setelah pasukan teknikal di Kementerian Kesihatan memeriksa kumpulan pertama vaksin Pfizer yang diterima petang ini dari Israel, adalah jelas bahawa 90,000 dos didapati tidak sesuai dengan spesifikasi yang terkandung dalam perjanjian

“Oleh itu, Perdana Menteri Muhammad Shtayyeh mengarahkan menteri kesihatan membatalkan perjanjian mengenai pertukaran vaksin dan mengembalikan jumlah yang diterima hari ini kepada Israel,” katanya pada sidang media yang turut dihadiri Menteri Kesihatan PA, Mai al-Kaila.

Awal Jumaat lalu rejim Israel berkata mereka akan menyerahkan satu juta dos vaksin Covid-19 yang hampir tamat tempoh kepada PA sebagai pertukaran kepada vaksin baharu yang dijangka diterima rakyat Palestin tahun ini.

Israel telah menandatangani perjanjian dengan PA dan akan menyediakan sekitar satu juta dos vaksin Pfizer, kata Perdana Menteri rejim itu, Naftali Bennett.

Mengikut perjanjian itu sebanyak 1.4 juta dos akan diberikan kepada Palestin pada September dan Oktober tahun ini, dan setakat ini 100,000 dos sudah diserahkan.

Kementerian Kesihatan Palestin sebelum ini menyatakan vaksin Pfizer menjadi tulang belakang kepada kempen vaksinasinya.

Perjanjian kedua-dua pihak itu dibuat setelah rejim Israel digesa untuk lebih memberi perhatian dalam memastikan rakyat Palestin mendapat akses kepada vaksin Covid-19.

Rejim Israel yang telah memberi suntikan kepada 55 peratus populasinya berdepan kritikan kerana tidak berkongsi vaksin dengan 4.5 juta rakyat Palestin di wilayah yang didudukinya secara haram di Tebing Barat dan Semenanjung Gaza.

Menurut Kementerian Kesihatan hanya 270,000 rakyat Palestin yang menerima dua dos vaksin Covid-19 di Tebing Barat dan Semenanjung Gaza.

Lebih 300,000 jangkitan dilaporkan di kedua-dua wilayah itu dengan 3,545 kematian direkodkan.

Setakat ini Palestin menerima dos vaksin Covid-19 daripada Russia, China dan Emiriah Arab Bersatu dan initiatif perkongsian COVAX. – Agensi


Ismail Sabri buat kerja sebab itu pembangkang marah: Shahidan

Langkah segera dan berkesan yang diambil kerajaan dipimpin Perdana Menteri Datuk Seri Ismail Sabri Yaakob dalam menangani pelbagai masalah dihadapi rakyat menyebabkan pembangkang kurang senang.

Menteri Wilayah Persekutuan, Datuk Seri Shahidan Kassim menyifatkan Ismail Sabri berjaya menurunkan inflasi dan memulihkan kedudukan ekonomi negara menjadi lebih baik, malahan pertumbuhan Keluaran Dalam Negara Kasar (KDNK) suku kedua 2022 juga meningkat pada kadar 8.9 peratus.

“Beliau berdepan masalah yang cukup berat dan hebat tetapi diselesaikan dengan baik dan berhemah.

“Kita mengawal inflasi dan harga makanan dengan membentuk jawatankuasa khas, Pasukan Jihad Tangani Inflasi, yang bermesyuarat dua kali seminggu.

“Itu sebab pembangkang marah pada jawatankuasa ini kerana ia buat kerja,” katanya yang juga Ketua UMNO Bahagian Arau dipetik BH.

Shahidan terdahulu melancarkan Program Kementerian Wilayah Persekutuan (KWP) Sihat dan Hebat hari ini.

Pada masa sama, beliau turut menafikan dakwaan sesetengah pihak bahawa UMNO sudah lemah.

“Kejayaan parti dalam Pilihan Raya Negeri (PRN) Melaka dan Johor membuktikan UMNO semakin diterima rakyat.

“Sebenarnya, UMNO bertambah kuat dan rakyat memberi sokongan kepada UMNO kerana mereka tidak nampak parti lain yang berjaya mengatasi masalah (rakyat) seperti isu makanan.

“Rakyat menyokong pemerintahan yang memberi pembelaan dan menjaga kebajikan mereka,” katanya.


Daftar pemilih PRN Johor mula dijual: SPR

Suruhanjaya Pilihan Raya (SPR) mengumumkan Daftar Pemilih Pilihan Raya (DPPR) bagi Pilihan Raya Negeri (PRN) Johor telah mula dijual di Ibu Pejabat SPR Putrajaya atau di Pejabat Pilihan Raya Negeri Johor mulai semalam.

Menurut SPR dalam kenyataan hari ini, menerusi peruntukan di bawah Peraturan-Peraturan Pilihan Raya (Pendaftaran Pemilih) 2002, suruhanjaya itu dibenarkan menjual daftar pemilih termasuk Daftar Pemilih Tambahan Bulan Disember Tahun 2021 (DPT BLN12/2021) dan Daftar Pemilih Induk 2021 (DPI 2021) secara salinan cetak dan softcopy, lapor Bernama.

“Daftar pemilih softcopy boleh didapatkan dalam dua format berbeza iaitu Portable Document Format (PDF) atau format Microsoft Access Database (MDB) dengan kadar harga yang telah ditetapkan dan boleh dibeli melalui Ibu Pejabat SPR di Putrajaya atau di semua Pejabat PRN,” menurut kenyataan itu.

Katanya, SPR sentiasa komited dalam melaksanakan tanggungjawab serta fungsi-fungsinya termasuk urusan penyediaan daftar pemilih yang kini diperakukan dan diwartakan secara bulanan.

Menurut SPR, DPT BLN12/2021 telah diwartakan pada 14 Jan, manakala DPI 2021 diwartakan pada 17 Jan lepas juga boleh disemak melalui beberapa kaedah termasuk di portal rasmi SPR di https://www.spr.gov.my; aplikasi dalam talian di https://mysprsemak.spr.gov.my; aplikasi mudah alih MySPR Semak dan portal rasmi pejabat-pejabat PRN di laman http://ppn.spr.gov.my.

“Di samping itu, SPR juga menyediakan kemudahan semakan dalam talian di https://myspr.spr.gov.my, bagi pemilih berdaftar yang mempunyai akaun MySPR (sebelum ini dinamakan MySPR Daftar) selain menyemak senarai nama pemilih dalam DPT BLN12/2021 bagi bahagian pilihan rayanya,” menurut SPR.

SPR menegaskan bahawa pelaksanaan pendaftaran pemilih secara automatik bagi warganegara Malaysia yang telah mencapai umur 18 tahun dan ke atas adalah berdasarkan maklumat warganegara diterima daripada Jabatan Pendaftaran Negara.

SPR menasihatkan semua bakal pengundi PRN Johor supaya membuat semakan maklumat pusat mengundi, saluran mengundi dan nombor bilangan mereka mulai semalam di pautan berkenaan atau hubungi 03-88927018 atau melalui aplikasi MySPR Semak.


Macron menang Presiden Perancis

Presiden Perancis, Emmanuel Macron memenangi pemilihan semula presiden bagi meneruskan penggal baharunya apabila mengetepikan saingan sengit pencabarnya, Marine Le Pen.

Menurut unjuran firma pengundian bagi saluran televisyen Perancis yang dibuat berdasarkan sampel kiraan undi, Macron dijangka memenangi kira-kira 58 peratus undian pada pusingan kedua berbanding Le Pen dengan 42 peratus,

Macron ialah Presiden Perancis pertama memenangi pilihan raya presiden bagi penggal kedua dalam tempoh dua dekad, namun keputusan undian diperoleh Le Pen juga menandakan parti haluan sayap kanan semakin memberi saingan bagi mengambil alih kuasa di Perancis.

Presiden berusia 44 tahun itu menghadapi pelbagai cabaran dalam penggal keduanya, bermula dengan pilihan raya Parlimen pada Jun nanti, berbekal majoriti tipis untuk memastikan beliau dapat merealisasikan cita-citanya mereformasikan Perancis.

Keputusan rasmi pemilihan itu dijangka akan dikeluarkan hari ini.

Dalam ucapan kemenangan di Champ de Mars di tengah bandar raya Paris, Macron berikrar untuk bertindak balas terhadap kemarahan pengundi yang menyokong pesaingnya, dengan mengatakan bahawa penggal baharunya tidak akan terus berubah.

“Jawapan mesti dijelaskan bagi menjawab kemarahan dan perselisihan faham yang menyebabkan ramai rakyat kita mengundi untuk pihak sana. Ia akan menjadi tanggungjawab saya dan mereka yang berada bersama saya,” katanya.

Sementara, Le Pen, 53 yang menerima keputusan pemilihan itu, menyatakan tidak akan meninggalkan Perancis dan sudah bersedia untuk pilihan raya perundangan pada Jun.

“Keputusan ini menunjukkan saingan yang cemerlang. Petang ini, kami lancarkan bagi saingan yang lebih hebat untuk pilihan raya perundangan nanti,” katanya.

Jurang kemenangan Macron kali ini lebih kecil berbanding saingan pusingan kedua pada 2017, apabila mereka juga bertemu pada pusingan kedua, dengan Macron ketika itu memperoleh lebih 66 peratus undi.

Badan pengundian menganggarkan peratusan keluar mengundi hanya 72 peratus, yang paling rendah dalam mana-mana pusingan kedua pilihan raya presiden sejak 1969.

Sementara itu, menurut keputusan tidak rasmi, 6.45 peratus pengundi tidak mengundi mana-mana calon sementara 2.35 peratus lagi merosakkan kertas undi mereka.


Pemilihan UMNO mungkin lebih awal jika Ismail Sabri enggan bubar Parlimen

Jika Perdana Menteri Datuk Seri Ismail Sabri Yaakob enggan membubarkan Parlimen bagi memberi laluan pilihan raya umum (PRU) diadakan, berkemungkinan besar pemilihan parti UMNO terpaksa diadakan lebih awal daripada sepatutnya dijadualkan.

Langkah Kelab Penyokong Kerajaan Keluarga Malaysia (BBC) yang secara terbuka menyokong Ismail Sabri untuk mentadbir kerajaan sehingga habis penggal 2023 sekaligus memberi isyarat jelas menolak sebarang usaha untuk mengadakan PRU awal.

Ura-ura desakan supaya PRU diadakan lebih awal timbul selepas Presiden UMNO Datuk Seri Ahmad Zahid Hamidi membangkitkan perkara tersebut dalam mesyuarat Majlis Tertinggi baru-baru ini, ia bagaimanapun menerima tentangan beberapa ahli yang berada dalam kem Ismail Sabri.

Langkah awal diambil beberapa pemimpin senior UMNO yang menyokong Ismail Sabri bagi menyekat kemaraan Zahid daripada meneruskan rancangannya supaya PRU lebih awal diadakan.

Menurut sumber, tidak dinafikan keputusan Mahkamah Rayuan yang mengekalkan sabitan kes rasuah Datuk Seri Najib Razak melibatkan dana SRC International Sdn Bhd (SRC) menyebabkan Zahid terpaksa mencari jalan sebelum keputusan mahkamahnya diputuskan dalam masa terdekat.

“Keputusan kes Najib memberi kesan mendalam terhadap Presiden UMNO, kebimbangan sama timbul jika senasib dengan bekas Perdana Menteri itu.

“Sudah pasti Zahid tidak mahu nasib yang menimpa Najib juga berulang terhadap dirinya, jalan terbaik adalah dengan mengadakan PRU dan jika UMNO menjadi dominan peluang untuk terlepas daripada kes perbicaraannya lebih cerah nanti,” kata sumber kepada Agenda Daily.

Bagaimanapun, Zahid perlu menyuruh Ismail Sabri membubarkan Parlimen terlebih dahulu jika mahu PRU diadakan dan ia perlu disusuli dengan langkah menghadap Yang di-Pertuan Agong untuk mendapat perkenan.

Namun, langkah menghadap Yang di-Pertuan Agong tidak semudah yang disangka, lebih-lebih lagi negara baharu sahaja berdepan cabaran pandemik Covid-19 dan rakyat baharu dapat hidup secara normal.

Sekiranya PRU diadakan dalam keadaan Covid-19 masih merekodkan kes harian beribu, ia pasti akan mengundang kemarahan rakyat terhadap satu lagi krisis politik yang berlaku.

Satu-satunya jalan terakhir dimiliki Zahid jika langkah mengadakan PRU awal tidak berhasil adalah dengan menarik semula keputusan menangguh pemilihan parti dan menjalankannya dengan secepat mungkin.

Untuk rekod, UMNO sebelum ini mengumumkan pemilihan jawatan UMNO di semua peringkat cawangan, bahagian dan MT ditangguhkan selama 18 bulan bermula 30 Jun 2021.

Setiausaha Agung UMNO, Datuk Seri Ahmad Maslan berkata, keputusan itu adalah selaras Perlembagaan UMNO Fasal 10.16 iaitu “Majlis Kerja Tertinggi berhak menangguhkan pemilihan di peringkat Majlis Kerja Tertinggi, Bahagian dan Cawangan”.

Dalam kenyataan Ahmad semasa mengumumkan langkah menangguhkan pemilihan disebut “pemilihan perlu ditangguhkan hingga ke satu tarikh dan keadaan bila pandemik Covid-19 adalah terkawal”.

Ia bermakna jika UMNO mahu mengadakan pemilihan parti dan menarik balik keputusan menangguhkan sebelum ini, satu surat rasmi perlu dihantar kepada Jabatan Pendaftaran Pertubuhan Malaysia (RoS) supaya pemilihan boleh dijalankan.

Kuasa untuk menentukan sama ada pemilihan dijalankan atau ditangguhkan berada di tangan Presiden, oleh sebab itu Zahid mempunyai autoriti untuk mengarahkan Setiausaha Agung bertindak mengikut telunjuknya.

Melihat senario semasa, Ahmad masih dianggap sebagai pengikut setia kepada Zahid, malah antara pemimpin UMNO selepas kemenangan Pilihan Raya Negeri (PRN) Melaka mendesak supaya PRU disegerakan.

Sekalipun gagal dalam usaha mendesak PRU disegerakan, pemilihan parti antara satu-satunya jalan terakhir yang dimiliki Zahid untuk meneruskan langkah seterusnya.

Zahid dilihat berkelebihan dan mempunyai peluang cerah untuk mengekalkan kedudukannya sebagai pemimpin nombor satu parti selain boleh memilih calon pilihannya untuk mengisi jawatan penting dalam UMNO.

Pengaruh Zahid dikalangan akar umbi tidak boleh dipandang ringan, Ismail Sabri juga pastinya berdepan cabaran getir untuk merampas jawatan Presiden daripada Zahid.

Tidak boleh dibayangkan jika Zahid yang terpalit dengan puluhan pertuduhan di mahkamah kekal menjadi Presiden UMNO, namun itu adalah realiti yang perlu diterima sekiranya pemilihan parti diadakan.

Dua pilihan ditangan Ismail Sabri, berdepan pemilihan parti melawan Zahid bagi jawatan Presiden atau membubar Parlimen bagi mengadakan PRU berdepan dengan parti pembangkang dan satu lagi blok, Perikatan Nasional (PN).

Musuh UMNO dalam PRU bukan lagi parti pembangkang, tetapi juga akan berdepan rakan parti yang berada dalam kerajaan sekarang kerana UMNO sudah membuat keputusan untuk bertanding secara solo.


Skandal LCS: Rafizi dakwa syarikat ditubuh di Malta bawa lari RM192 juta

Sebanyak RM192 juta didakwa dilarikan sebuah syarikat yang berpengkalan di Malta dalan skandal enam kapal tempur pesisir (LCS), dakwa Rafizi Ramli.

Timbalan Presiden PKR memberitahu pendedahan itu terdapat dalam siasatan dalaman berhubung skandal LCS dimana Alizes Marine Limited yang ditubuhkan di Malta paling banyak menerima bayaran bagi perkhidmatan pembekalan tidak wujud.

Menurut Rafizi lagi, Alizes Marine Limited dilantik subkontraktor projek LCS sebagai pembekal alat gantian atas cadangan DCNS, kontraktor teknikal projek LCS yang menyediakan reka bentuk dan spesifikasi teknikal Gowind.

Alizes Marine Limited dicadangkan atas ia sebuah syarikat pembekal pertahanan Perancis yang menggunakan nama Alizes Marine France.

Siasatan dalaman itu mendapati subkontraktor projek LCS membayar kira-kira RM210 juta antara 2011 hingga 2015 kepada Alizes Marine France bagi pembelian alat ganti, yang dibayar ke beberapa akaun di bawah Alizes Marine Limited.

“Namun, jumlah perolehan dalam penyata kewangan Alizes Marine France yang dilaporkan kepada pihak berkuasa Perancis hanya EUR3.53 juta (sekitar RM18 juta).

“Ini bermakna, sejumlah RM192 juta dipindahkan ke akaun syarikat pesisir luar pantai yang tidak dapat dijejaki,” katanya dalam kenyataan, hari ini.

Namun, Rafizi tidak menamakan pihak yang menjalankan siasatan dalam melibatkan projek LCS itu.

Beliau berkata, hasil semakan invois pembekal tertentu mendapati sejumlah bayaran palsu berjumlah RM23.37 juta dihantar kepada subkontraktor projek LCS untuk perkhidmatan teknikal yang tidak wujud.

“Apabila pembekal ini dijejaki, syarikat sebenarnya tidak wujud kerana maklumat alamat yang diberikan adalah palsu. Malah, semakan menunjukkan bayaran dibuat ke akaun lain,” katanya.

Beliau berkata, pengurusan projek LCS bersetuju melantik Alizes Marine kerana dimaklumkan syarikat itu memiliki lesen eksport global yang memberi kelebihan untuk membekalkan alat ganti pertahanan, namun maklumat itu didakwa palsu kerana syarikat itu hanya sebuah syarikat luar pesisir tanpa operasi.

Rafizi mendakwa, DCNS menggunakan Alizea Marine sebagai syarikat palsu untuk mendapat manfaat daripada pembekalan alat gantian berdasarkan muslihat yang dibuat di Malaysia.

“Penyiasat turut menyimpulkan DCNS dan sebuah lagi syarikat Perancis adalah sebahagian daripada skim yang memindahkan wang daripada projek ini, yang melanggar Akta Pengubahan Wang Haram (AMLA).

“Modus operandi ini mirip kaedah yang digunakan untuk mencuri wang 1Malaysia Development Berhad (1MDB). Syarikat palsu ditubuhkan di seluruh dunia yang namanya menyamai sebuah syarikat yang benar-benar wujud,” katanya.

Sehubungan itu, beliau menggesa Perdana Menteri ketika itu, Datuk Seri Najib Razak bersama-sama Datuk Seri Dr Ahmad Zahid Hamidi dan Datuk Seri Hishammuddin Hussein selaku Menteri Pertahanan ketika projek itu berjalan, memberi penjelasan berhubung perkara itu.

“Skim mencuri dana rakyat yang sebegini rumit tidak boleh berlaku tanpa dilindungi orang atasan yang lebih berkuasa daripada seorang pesara panglima Tentera Laut yang didakwa baru-baru ini,” katanya.

Selasa lalu, bekas Panglima Tentera Laut Diraja Malaysia (TLDM), Tan Sri Ahmad Ramli Mohd Nor didakwa di Mahkamah Sesyen Kuala Lumpur atas tiga tuduhan pecah amanah membabitkan dana syarikat lebih RM21 juta berkaitan projek LCS pada 2010 dan 2011.

Namun, Ahmad Ramli, 78, yang juga bekas Pengarah Urusan Boustead Naval Shipyard Sdn Bhd (BNS) mengaku tidak bersalah atas ketiga-tiga pertuduhan itu.


Pelantikan menteri hak prerogatif PM: Khairy ingatkan Wan Saiful

Menteri Kesihatan Khairy Jamaluddin mengingatkan Ketua Penerangan Bersatu Datuk Wan Saiful Wan Jan bahawa pelantikan seseorang menteri adalah menjadi hak prerogatif Perdana Menteri (PM) sepertimana diperuntukkan dalam Perlembagaan Persekutuan.

Sehubungan itu, beliau berkata hak PM tersebut perlu dihormati oleh semua pihak, termasuk siapa yang akan menggantikan tempat Datuk Zuraida Kamaruddin yang meletak jawatan Menteri Perusahaan Perladangan dan Komoditi.

“Hak tersebut perlu dihormati semua pihak dan soal siapa yang akan menggantikan tempat Datuk Zuraida Kamaruddin perlu diserahkan kepada Perdana Menteri Datuk Seri Ismail Sabri Yaakob,” katanya memetik laporan Utusan hari ini.

Beliau membidas kenyataan Wan Saiful yang menyatakan Presiden Bersatu Tan Sri Muhyiddin Yassin akan menamakan calon yang sesuai dalam kalangan pemimpin parti itu bagi menggantikan tempat Zuraida.

Terdahulu, Wan Saiful berkata Muhyiddin akan menamakan calon baharu bagi mengisi kekosongan kerusi menteri daripada Bersatu setelah Zuraida menyertai Parti Bangsa Malaysia (PBM).

Kekosongan ditinggalkan Zuraida adalah kuota menteri bagi Bersatu.

“Berkaitan Kabinet, Tan Sri Muhyiddin selaku Presiden Bersatu dan Pengerusi Perikatan Nasional akan menamakan calon yang sesuai dari kalangan pemimpin Bersatu,” kata Wan Saiful dalam kenyataan hari ini.

Mengulas lanjut, Khairy berkata PM sekarang adalah Ismail Sabri.

Justeru, kata Ahli Parlimen Rembau itu, mana-mana pihak tidak perlu memberikan tekanan kepada PM untuk melantik menteri baharu.

“Pelantikan menteri adalah prerogatif Perdana Menteri. Perdana Menteri sekarang adalah Datuk Seri Ismail Sabri Yaakob. Prerogatif PM mesti dihormati semua pihak.

“Tak perlu pihak lain memberi tekanan kepada PM. Biar pelantikan Menteri ditentukan oleh PM sahaja,” katanya.


PN yakin menang besar PRN enam negeri, gelombang hijau meningkat

Perikatan Nasional (PN) yakin mencapai kemenangan besar pada pilihan raya negeri (PRN) yang bakal diadakan di enam negeri dalam tempoh empat atau lima bulan lagi, kata Presiden PAS Tan Sri Abdul Hadi Awang.

Timbalan Pengerusi PN itu berkata keyakinan berkenaan adalah berdasarkan kepada dapatan undi yang diperoleh mengikut Dewan Undangan Negeri (DUN) dalam kawasan Parlimen pada Pilihan Raya Umum Ke-15 (PRU-15) November lalu.

“Gelombang PRU-15 peringkat Parlimen baru-baru ini memberi sokongan yang kuat kepada negeri-negeri apabila kita menyapu bersih di negeri yang kita (PN/PAS) perintah (iaitu) di Kelantan, Terengganu dan di Kedah ada satu kerusi sahaja yang kita terlepas.

“(Ini) menandakan bahawa kita (PN/PAS) ada kekuatan. Dan bedah siasat yang kita lakukan mendapati bahawa undi di DUN-DUN dalam kawasan Parlimen (menunjukkan) kita menang keseluruhannya,” kata Ahli Parlimen Marang itu semalam (9 Januari 2023).

Abdul Hadi berkata demikian kepada media ketika ditanya mengenai persiapan PN menghadapi PRN enam negeri tidak lama lagi. Terdahulu, beliau menghadiri majlis dialog dengan parti Gerakan di Ibu Pejabat Gerakan Pulau Pinang, malam tadi.

Mengulas lanjut beliau juga yakin bahawa gelombang kejayaan itu dapat dikekalkan dalam situasi pentadbiran kerajaan Pakatan Harapan (PH)-Barisan Nasional (BN) yang disifatkannya sebagai tidak menentu ketika ini.

“Hendak kata (kerajaan) perpaduan bukan perpaduan. Kalau perpaduan mestilah kerajaan tiada pembangkang atau parti pembangkang terlalu kecil, tiada peranan baharu (dipanggil) kerajaan perpaduan. Kalau separuh pembangkang, separuh kerajaan bukan perpaduan.

“Istilah pun tidak betul. Kemudian masih banyak masalah yang tak selesai… kenyataan yang tidak dilaksanakan,” katanya.

Abdul hadi juga berkata proses agihan kerusi antara parti komponen PN menjelang PRN enam negeri itu juga sudah mencapai 80 peratus setakat ini.

Menurutnya perbincangan secara langsung berhubung rundingan pembahagian kerusi PRN telah dilaksanakan sejak PRU-15 lalu.

Menurutnya, ini termasuk persediaan membabitkan enam negeri iaitu Kedah, Pulau Pinang, Selangor, Negeri Sembilan Kelantan, Terengganu dalam berdepan PRN akan datang.

“Sebenarnya masa pilihan raya umum Parlimen dulu kita ada perbincangan langsung. Itu jadi asas perbincangan untuk DUN dan ia perlu dilihat kepada strategi untuk hadapi pilihan raya yang berikut

Mengenai majlis dialog itu, Abdul Hadi berkata program berkenaan bertujuan mendekatkan saf di antara parti komponen PN seterusnya menyalurkan maklumat yang betul kepada masyarakat khususnya golongan bukan Islam termasuk membincangkan isu Islamophobia.

“Isu Islamophobia sengaja ditimbulkan musuh Islam yang tidak senang dengan keamanan negara kita (terdiri daripada) masyarakat majmuk yang hidup harmoni antara satu sama lain.

“Kita jadi negara contoh di seluruh dunia, hubungan pelbagai kaum tidak sebagaimana negara lain tetapi ada pihak cuba hendak cetuskan Islamophobia untuk timbulkan ketegangan,” katanya.


Tapak tangan hancur akibat ‘mercun botol vape’ meletup

Gara-gara bermain mercun buatan sendiri menggunakan botol cecair vape, tapak tangan seorang lelaki hampir hancur apabila bahan itu meletup di rumahnya di Kampung Batu Papan, Gua Musang semalam.

Laporan Bernama memetik Ketua Polis Daerah Gua Musang, Superintendan Sik Choon Foo berkata kejadian berlaku kira-kira 11 pagi ketika mangsa yang berusia 23 tahun itu sedang meraikan 1 Syawal bersama-sama ahli keluarga yang lain.

“Siasatan awal mendapati mangsa membuat sendiri mercun itu menggunakan belerang daripada 50 biji mercun bola yang kemudian dimasukkan ke dalam botol cecair vape yang kosong sebelum dicucuh api.

“Botol berisi belerang itu meletup sebelum mangsa sempat melemparnya,” katanya yang dihubungi hari ini.

Sik berkata selain hancur tangan kanan, lelaki terbabit cedera di bahagian muka dan pecah gegendang telinga, kesan letupan yang terlalu kuat.

Katanya, mangsa yang digegaskan ke Hospital Gua Musang kini dirawat di Hospital Sultan Ismail Petra (HSIP) Kuala Krai.

“Pihak HSIP memaklumkan tangan kanan lelaki itu terpaksa dipotong namun dia berada dalam keadaan stabil,” katanya menambah kes berkenaan disiasat mengikut Seksyen 8 Akta Bahan Letupan 1957.

Tangan kanan seorang lelaki hampir hancur ketika bermain mercun buatan sendiri di rumahnya pagi 1 Syawal.


Singapura catat 2,470 kes baharu Covid-19

Jumlah jangkitan baharu Covid-19 di Singapura turun lagi kepada 2,470 kes semalam, berbanding 2,553 kes pada Ahad, lapor Kementerian Kesihatan (MOH) republik itu.

Jumlah kumulatif kes positif di republik itu kini mencecah 220,803 kes.

Bagaimanapun, kadar jangkitan mingguan meningkat sedikit kepada 0.84 pada Isnin berbanding 0.81 pada Ahad.

Kadar jangkitan merujuk kepada nisbah kes komuniti pada minggu lalu berbanding minggu sebelumnya.

Kadar pertumbuhan jangkitan mingguan yang melebihi satu menunjukkan bahawa jumlah kes mingguan baharu Covid-19 masih meningkat.

MOH juga melaporkan daripada jumlah jangkitan baharu itu, 2,307 kes melibatkan jangkitan di dalam komuniti setempat, 156 di kalangan penempatan pekerja asing dan tujuh kes import.

Jangkitan dalam komuniti turut membabitkan 355 individu berusia 60 tahun ke atas.

Dalam tempoh 24 jam semalam juga, 14 pesakit berusia 56 hingga 98 tahun meninggal dunia akibat komplikasi berkaitan Covid-19. Semua mereka mempunyai komorbiditi penyakit lain, kata MOH.

Jumlah keseluruhan kematian di Singapura kini meningkat kepada 511 kes.

Sementara itu, kadar penggunaan kemudahan di unit rawatan rapi (ICU) semalam turun kepada 68.5 peratus berbanding 69.9 peratus pada Ahad, kata MOH lagi.

Sehingga semalam terdapat 1,725 pesakit dirawat di hospital, 301 pesakit memerlukan oksigen tambahan di wad biasa.

Seramai 62 pesakit lagi diberi perhatian di ICU, manakala 67 lagi pesakit dalam keadaan kritikal memerlukan alat bantuan pernafasan. – ST


Tak benar saya keluar UMNO, kata Khairy

Spekulasi tular dalam media sosial mengatakan bakal keluar UMNO dinafikan Khairy Jamaluddin Abu Bakar hari ini.

Menteri Kesihatan itu dalam hantaran di akaun Instagramnya menjelaskan akan kekal dengan parti tersebut walaupun pelbagai cabaran dihadapinya sepanjang berada dalam kancah politik negara.

“Saya tidak suka layan berita macam ini tetapi ramai mesej dan tanya. Saya tetap UMNO. Saya menang Ketua Pemuda tetapi tidak dilantik Kabinet dan dipulau, tetap UMNO.

“Waktu kalah PRU dan macam-macam penganiayaan politik, tetap UMNO. Saya kalah (pemilihan parti) bagi jawatan Presiden dan dipandang semacam, tetap UMNO.

“Kena cari kawasan baharu pun, tetap UMNO. Jangan risau. Dulu, kini, selamanya,” katanya dalam hantaran tersebut.

Untuk rekod, video tular tersebut banyak menyentuh berkisar arahan yang diberikan kepada Khairy untuk melepaskan kerusi Parlimen disandangnya di Rembau.

Media sebelum ini melaporkan Khairy diarahkan memberi laluan kepada Timbalan Presiden UMNO, Datuk Seri Mohamad Hasan untuk bertanding pada Pilihan Raya Umum ke-15 (PRU-15).


Zahid masih tak puas hati PAS pilih Bersatu bukan UMNO

Sudah lima hari PAS menyatakan parti itu akan menggunakan lambang Perikatan Nasional (PN) pada Pilihan Raya Negeri (PRN) Melaka sekali gus menolak kerjasama dengan UMNO bagi menghadapi Pilihan Raya Negeri (PRN) Melaka.

Namun, Presiden UMNO Datuk Seri Ahmad Zahid Hamidi, kelihatan masih tidak berpuas hati terhadap keputusan parti Islam itu yang memilih bekerjasama dengan Bersatu menerusi PN.

Mendakwa UMNO tidak berhasrat mendesak atau mengugut PAS supaya tidak bersama Bersatu, Zahid dalam kenyataan malam tadi membangkitkan isu kerjasama PAS-Bersatu bagi menghadapi PRN Melaka. Berita berkaitan

Zahid yang sebelum ini mendakwa Bersatu semakin gelisah kerana bimbang UMNO bakal menang besar, kini seakan tidak yakin partinya boleh menang besar, setelah beberapa Pusat Daerah Mengundi (PDM) parti itu ditutup kerana akar umbi mula marah.

Dalam kenyataannya itu, Ahli Parlimen Bagan Datuk yang kini berada di Jerman untuk rawatan sakit belakangnya berkata, pihaknya menghormati ketetapan kepimpinan PAS untuk bersama Bersatu dalam PRN Melaka.

“Maka kita berharap pemimpin PAS juga menghormati ketetapan parti UMNO tidak bersama dengan PPBM (Bersatu).

“Sesungguhnya UMNO tidak pernah berhasrat mendesak atau mengugut PAS supaya tidak bersama PPBM,” katanya.

28 Oktober lalu, Majlis Tertinggi (MT) UMNO mengugut PAS supaya tidak menggunakan lambang PN jika mahu bekerjasama, namun kemudian Jawatankuasa Pusat PAS tidak mempedulikannya sebaliknya kekal menggunakan lambang gabungannya bersama Bersatu.

Dalam kenyataannya itu juga Zahid membangkitkan lagi ketetapan yang pernah dibuat oleh Jawatankuasa Induk Muafakat Nasional (MN), seolah-olah tidak puas hati dengan pendirian PAS sekarang ini yang mengutamakan PN.

“Benar beberapa hari lalu UMNO membangkitkan tentang ketetapan yang pernah dibuat oleh Jawatankuasa Induk Muafakat Nasional.

“Iaitu keputusan Jawatankuasa Induk Muafakat Nasional pada mesyuarat 19 Oktober 2020 dan 18 November 2020.

“Perkara itu diiungkapkan semula dalam agenda meneruskan persefahaman bersama PAS bagi berdepan PRN Melaka.

“Walaupun UMNO sedari awal telah bersedia untuk mengharungi PRN Melaka dengan keadaan apa sekali pun dibawah panji BN,” katanya.

Zahid berkata asas persefahaman dengan PAS iaitu berpandukan kepada prinsip PAS akan menggunakan lambang partinya sendiri.

“Bagaimanapun pimpinan PAS tampak tidak berminat memenuhi ketetapan Muafakat Nasional itu kerana mahu bersama PPBM. Meskipun ia bermakna PAS perlu menggunakan logo PN seperti yang dikehendaki PPBM ke atas mereka,” katanya.

Untuk rekod, MN hanya persefahaman antara UMNO dan PAS sebelum disertai Bersatu, namun ia bukan gabungan politik berdaftar. Sebaliknya PN adalah gabungan politik PAS dan Bersatu bersama beberapa parti lain yang berdaftar.

Dalam kiriman di Facebooknya malam tadi, Zahid turut memuat naik gambar beliau berpelukan dengan Presiden PAS Datuk Seri Abdul Hadi Awang ketika majlis menandatangani persefahaman MN, seolah-olah mahu menunjukkan hubungan kedua-dua parti itu yang erat.


Bot Perikanan hanyut ditemui tentera Indonesia, 4 staf selamat

Bot Jabatan Perikanan Johor PL87 yang dilaporkan terputus hubungan sejak petang semalam (28 Februari 2023) bersama empat krunya ditemukan selamat oleh Tentera Nasional Indonesia (TNI-Angkatan Laut) pada jarak kira-kira 13 batu nautika dari lokasi terakhir mereka.

Fatimah Razak, 36; yang mengetuai bot berkenaan, bersama tiga kru lain, Zaharin Baharudin, 33; Abdul Halim Sanip, 52; dan Marzuki Jusuh, 53, ditemui pasukan TNI-AL pada kedudukan satu batu nautika dari Pulau Kepalajerih, Batam, Indonesia, jam 1.45 petang.

Pengarah Agensi Penguatkuasaan Maritim Malaysia (APMM) Negeri Johor, Laksamana Pertama Maritim Nurul Hizam Zakaria berkata, hasil maklumat awal diperolehi, bateri bot berkenaan dilaporkan mengalami kerosakan.

“Bot kemudian tidak dapat berfungsi dengan baik sebelum dihanyutkan. Ketika ditemukan, semua kru dilaporkan berada dalam keadaan selamat dan sihat,” katanya ketika sidang media di Jeti APMM Sungai Pulai di Iskandar Puteri, hari ini.

Nurul Hizam turut mengesahkan bahawa ketika ini, bot berkenaan masih di perairan Indonesia dan pihaknya sedang menjalankan urusan membawa pulang semua mangsa dengan kerjasama TNI.

“Bot PL87 kini dalam proses pembaikan oleh TNI, jika ia boleh dibaiki, bot akan bergerak sendiri dengan diiringi TNI sebelum diserahkan kepada kita.

“Kita berharap semua urusan membawa pulang bot PL87 dan mangsa dapat diselesaikan hari ini dan proses serahan dijangka dibuat di atas laut perairan Johor Barat,” katanya menurut HM.

Semalam, bot yang dalam perjalanan pulang dari Tanjung Pengelih, Kota Tinggi ke Pengkalan Jabatan Perikanan di Tampoi, Johor Bahru, sejak jam 12.45 tengah hari semalam, gagal dikesan dan dihubungi kira-kira jam 3 petang.

Bot berkenaan sepatutnya dijadualkan tiba di Tampoi pada jam 6.30 petang.

Operasi Mencari Dan Menyelamat (SAR) kemudian dilancarkan bermula jam 8 malam semalam membabitkan keluasan carian sehingga 47 batu nautika.

Lapan aset digerakkan termasuk helikopter APMM, bot Pasukan Polis Marin (PPM) Wilayah Dua Johor dan Jabatan Perikanan Negeri Johor.

“Kita ingin mengucapkan terima kasih kepada TNI, Badan Nasional Pencarian dan Pertolongan (BASARNAS) Republik Indonesia dan Singapore Police Coast Guard (SPCG) yang turut membantu dalam operasi SAR ini,” katanya yang menamatkan SAR kes berkenaan jam 2 petang tadi.


Dah pupus ke pakar tempatan sampai nak import pakar Singapura, kata Faiz

Langkah untuk membawa pakar daripada agensi perumahan Singapura, Lembaga Perumahan dan Pembangunan (HDB) terus dikritik dan dipertikaikan keperluannya.

Ahli Majlis Pimpinan Tertinggi Bersatu, Dr Muhammad Faiz Na’aman mempersoalkan adakah negara sudah tiada pakar tempatan sehingga kerajaan terpaksa mendapatkan khidmat pakar luar untuk menyelesaikan masalah perancangan bandar di Malaysia.

“Soalnya apa istimewa HDB Singapura hingga Menteri KPKT (Kementerian Pembangunan Kerajaan Tempatan) dari DAP beriya-iya benar nak bawa masuk ke Malaysia?.

“Dah pupus ke pakar-pakar perancangan bandar tempatan atau ada udang di sebalik batu untuk menyusun struktur penduduk dan pemilikan hartanah negara kita menjadi seperti Singapura?. Nampaknya tembelang dan kiblat sebenar DAP dah mula keluar,” katanya dallas satu kenyataan hari ini.

Faiz juga menyatakan kebimbangan disebalik keputusan kerajaan tersebut yang mempunyai muslihat dengan memberi contoh senario yang sudah berlaku di Pulau Pinang.

“Saya bimbang ada ‘grand design’ politik yang besar di sebalik usaha ini, kita tahu DAP sudah lama membawa masuk model HDB Singapura dan HKHA Hong Kong di Pulau Pinang.

“Lihatlah apa jadi kepada Pulau Pinang dan pemilikan hartanah di sana. Agenda halus yang disusun menyebabkan ramai yang hanya mampu melihat rumah atau projek pembangunan, khususnya di kawasan pulau, sedangkan orang lain membelinya,” katanya  lagi.

Sebelum ini, Menteri Pembangunan Kerajaan Tempatan, Nga Kor Ming, mengumumkan kerajaan Singapura bersetuju menghantar beberapa pakar HDB bulan depan untuk berkongsi kepakaran dengan Malaysia dalam usaha memantapkan lagi sektor pembinaan perumahan awam negara.

Langkah itu, jelas Kor Ming adalah antara komitmennya untuk memberi tumpuan khusus kepada sektor perumahan, selain menyatakan kesediaan untuk mempelajari daripada negara lain.

Ia termasuk dari Jepun dan China sebagai langkah mereformasi sektor perumahan negara.


A total sham and disgrace to the nation’s democratic system

Last year, Prisons Department commissioner-general, Datuk Nordin Muhamad said Dato Seri Najib Abdul Razak will not receive any special treatment in jail and will be treated like any other prisoner.

This was repeated by Najib’s lawyer, Tan Sri Muhammad Shafee Abdullah who said allegations that Najib was afforded special privileges were baseless and unfounded, which he described as “total nonsense.”

However, two days ago, during the Umno general assembly, it was widely reported that Datuk Seri Ahmad Zahid Hamidi spent nearly two hours with Najib along with several members of the party’s supreme council.

I may not be a policeman or part of any legal or enforcement agency, but I am sure no normal prisoner would ever be given such a privilege.

In fact, it is often so disheartening to read about a single mother or father who has to spend time behind bars simply for stealing a loaf of bread or tin of Milo to feed his or her hungry children.

Where is justice in this country? A poor, downtrodden citizen is treated like a criminal who robbed the nation of millions, while a high-flying politician found guilty of corruption is given VIP treatment behind bars.

“I even bought him his favourite food” Zahid Hamidi was quoted as saying in several reports.

It won’t be surprising if Najib is served his favourite Macchiato and doughnuts every day for breakfast, while others get stale bread and water.

From what I know, a prisoner is only allowed visits up to a maximum of 45 minutes, and that too, under tight supervision by wardens and prison officers.

Zahid has put his foot in his mouth and there is no wriggling their way out of this – the relevant authorities must answer for this injustice, illegal, unfair practice.

Also, if this had happened when the DAP and PKR were on opposite sides of the fence, their leaders would have raised all hell, but this time around seems like the cat got their tongues.

What a total sham and disgrace to the nation’s democratic system. I once held leaders like Rafizi, Nurul Izzah and Anthony Loke in high regard, but sadly they are all now playing to the tunes of Umno and our hopes and dreams are getting darker and darker each day.

Dark clouds loom over our beautiful country and we, the voters need to wake up from our deep slumber and make things right again, for our sakes and for our children.

Puan Zubaidah Mohd Harun
Jalan Kelang Lama, Kuala Lumpur

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ku Nan harap rakyat tak salah pilih kerajaan lagi

Datuk Seri Tengku Adnan Mansor berharap seluruh ahli dan rakyat Malaysia mengambil keputusan bijak memilih kerajaan pada Pilihan Raya Umum (PRU) akan datang dan tidak lupa peristiwa yang terjadi selepas UMNO dan Barisan Nasional (BN) tumbang pada 2018.

Menurut Ahli Parlimen (MP) Putrajaya itu, selama lebih 60 tahun UMNO dan BN menjadi kerajaan, tiba-tiba bila tampuk pimpinan kerajaan bertukar kepada Pakatan Harapan (PH), negara tidak lagi stabil sehingga ke hari ini.

“Saya berharap ahli UMNO dan rakyat tidak lupa dengan PRU 14 lalu apabila kerajaan baharu (PH) menggantikan UMNO dan BN, yang natijahnya sehingga kini negara tidak stabil.

“Pihak pembangkang iaitu PH sebelum menang PRU 14 hanya menggunakan pemimpin tertentu sebagai boneka mereka untuk mendapatkan kuasa.

“Saya bukan beretorik. Renungkan selama lebih 60 tahun UMNO dan BN menerajui kerajaan, apa yang rakyat telah lalui dan bandingkan dengan apa yang berlaku lebih dari tiga tahun dalam kerajaan-kerajaan baharu yang mentadbir sebelum ini,” katanya dalam laporan MalaysiaGazette.

Sehubungan itu, Tengku Adnan yang juga Bendahari UMNO berkata, sepanjang tempoh tiga tahun ini, rakyat mengeluh kerana ketidakstabilan politik.

Katanya, dalam tempoh itu sehingga kini, sekurang-kurangnya tiga perdana menteri iaitu dari PH, Perikatan Nasional (PN) dan sekarang BN bersama gabungan sedia ada.

Ujar Tengku Adnan atau mesra disapa Ku Nan itu lagi, sejak sebelum PRU 14, kepimpinan UMNO sudah mengingatkan rakyat dan ahlinya berhati-hati kerana pembangkang ketika itu akan cuba sedaya upaya menggunakan tipu helah dan fitnah untuk memburukkan parti keramat orang Melayu.

“Cukuplah 22 bulan PH mentadbir, pelbagai permasalahan berlaku, namun mujurlah mereka (memerintah) tidak lama. Demikian juga dengan kerajaan sementara yang kini telah berganti, kestabilannya juga belum ada.

“Kerana itu, saya rayu ahli akar umbi, tolong ingat kembali apa yang berlaku dalam pilihan raya lalu. Kesannya sehingga sekarang ramai hilang kerja yang berpunca daripada kesilapan memilih kerajaan,” katanya.


Suri rumah hangus RM110,556 terperdaya sindiket penipuan

Seorang suri rumah mendakwa kerugian RM110,556 selepas diperdayakan sindiket penipuan yang menawarkan pekerjaan sambilan menerusi aplikasi media sosial.

Ketua Polis Pahang Datuk Yahaya Othman berkata mangsa yang berusia 36 tahun mendakwa pautan iklan di Telegram pada 30 Mei lepas hanya memerlukan dia membuat tanda suka dan berkongsi video YouTube, menurut laporan Bernama.

“Mangsa berkata ditawarkan komisen antara 15 ke 20 peratus bagi melakukan lapan tugasan namun dia perlu membuat bayaran terlebih dahulu bagi mendapatkan pautan ke video terlibat.

“Tertarik dengan jumlah komisen menyebabkan mangsa mengeluarkan wang simpanan serta meminjam daripada rakan-rakan untuk membayar suspek,” katanya menerusi kenyataan di sini hari ini.

Yahaya berkata mangsa telah membuat 21 transaksi pemindahan wang secara dalam talian ke lima akaun diberikan suspek sebelum menyedari dirinya ditipu dan telah membuat laporan di Ibu Pejabat Polis Daerah (IPD) Kuantan semalam.

Yahaya menasihatkan orang awam agar tidak mudah terpedaya dengan tawaran iklan di media sosial terutamanya yang menawarkan keuntungan tinggi dan pekerjaan mudah.


Berhenti guna taktik ugutan, Kiandee beritahu Bung Moktar

Penyandang kerusi Parlimen Beluran, Datuk Seri Dr Ronald Kiandee menggesa Pengerusi Barisan Nasional (BN) Sabah, Datuk Seri Bung Moktar Radin supaya berhenti menggunakan taktik ugutan bagi meraih sokongan pada Pilihan Raya Umum Ke-15 (PRU-15).

Kiandee, yang mempertahankan kerusi Beluran di bawah Perikatan Nasional (Perikatan), berkata Bung Moktar tidak berhak mengeluarkan “ugutan” dan cuba “memaksa” rakyat menyokong calon Barisan Nasional (BN) pada pilihan raya 19 November ini (Sabtu).

“Bung Moktar tidak berhak menggunakan ugutan untuk cuba memaksa pengundi Beluran menyokong atau mengundi calon pilihannya pada PRU-15.

“Tindakan Bung Moktar itu juga mengancam sistem demokrasi berparlimen dengan menyekat hak pengundi untuk memilih wakil mereka tanpa sebarang paksaan atau ugutan.

“Beliau (Bung Moktar) sepatutnya mengamalkan kempen secara sihat berdasarkan undang-undang dan bukan melanggar undang-undang dan peraturan pilihan raya,” katanya dalam kenyataan malam ini.

Kiandee yang juga Naib Presiden Bersatu berkata demikian ketika kempen di Kampung Pinangkau Paitan di Beluran, hari ini (13 November 2022).

Bung Moktar, yang juga Pengerusi Badan Perhubungan UMNO Sabah, dipetik sebagai berkata mana-mana pemimpin Gabungan Rakyat Sabah (GRS) dan BN yang menentang sesama sendiri harus disingkirkan.

Beliau juga dipetik sebagai berkata bahawa ini terpakai kepada ketua kampung, jawatankuasa pembangunan dan keselamatan kampung, dan penjawat awam yang secara terang-terangan menyokong calon lawan.

Bung Moktar dipetik sebagai berkata demikian semasa sesi bertemu rakyat di Beluran semalam.

Mengulas lanjut, Kiandee berkata beliau yakin penduduk Beluran akan bangkit menolak dan menentang taktik dan kempen kotor terdesak yang dilakukan oleh Bung Moktar.

Katanya, beliau percaya penduduk Beluran tidak akan terpedaya dan mereka akan bijak memilih tanpa dipengaruhi orang luar kerana mereka berhak membuat pilihan sendiri.

Kiandee yang juga Menteri Pertanian dan Industri Makanan berkata pasukannya akan membuat laporan kepada polis dan Suruhanjaya Pilihan Raya (SPR) terhadap Bung Moktar kerana kenyataannya dilihat mengugut pengundi Beluran.


Mahkamah lanjut pendengaran rayuan Najib sehari lagi

Mahkamah Rayuan melanjutkan perbicaraan rayuan kes SRC International Sdn Bhd bekas Perdana Menteri Datuk Seri Najib Razak, bagi tempoh sehari lagi, pada 6 Mei ini, lapor Bernama.

Mahkamah telah melanjutkan tempoh pendengaran kes itu oleh kerana pasukan pembelaan Najib tidak dapat menamatkan jawapan mereka kepada kes pendakwaan yang sepatutnya tamat hari ini.

Terdahulu hakim Datuk Abdul Karim Abdul Jalil ‘menegur’ pasukan pembelaan Najib, supaya tidak mengulangi apa yang telah mereka hujahkan sebelum ini.

“Kita dengar perkara yang sama berkali-kali. Anda sedang mengulanginya. Kebanyakan isu sudah disentuh, cuba fokus kepada isu yang benar-benar substantif.

“Terus sahaja kepada maksud anda. Buat sesuatu yang boleh lekat dalam fikiran kita, jangan terpesong. Kami sedang mendengar, mendengar dan mendengar.

“Kita tidak tahu sama ada ketika ini ia adalah berkaitan dengan pertuduhan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLA) atau pecah amanah. Terus kepada perkara utama, yang penting adalah jadikan ia lebih jelas, supaya kita boleh lihat dengan jelas, kalau tidak bercelaru kita semua,” katanya.

Ketika ditanya hakim sama ada peguam boleh menyelesaikan hujah mereka hari ini Harvinderjit Singh menjawab: “Yang Arif, saya perlukan sekurang-kurangnya separuh hari untuk mengemukakan hujah saya, dan selepas itu Tan Sri Muhammad Shafee akan menyentuh mengenai derma Arab”.

Pada ketika itu pendakwa ad hoc Datuk V.Sithambaram berdiri dan secara berseloroh berkata “Jika Yang Arif tidak tegas, kita aka berada di sini sehingga Hari Raya Haji,” dan disambut dengan gelak ketawa di dalam mahkamah.

Hakim Abdul Karim yang mendengar rayuan bersama dengan Hakim Datuk Has Zanah Mehat dan Datuk Vazeer Alam Mydin Meera, kemudian menetapkan 6 Mei sebagai hari tambahan kepada pendengaran rayuan Najib.

Asalnya rayuan Najib ditetapkan untuk didengar selama 12 hari dari 5 April hingga 22 April. Kemudian susulan permohonan pasukan pembelaannya, mahkamah memberikan hari tambahan pada 27 dan 28 April.

Mahkamah Tinggi Kuala Lumpur pada 28 Julai tahun lepas menjatuhkan hukuman penjara 12 tahun dan denda RM210 juta terhadap Najib setelah mendapati beliau bersalah atas tujuh tuduhan pecah amanah, pengubahan wang haram dan penyalahgunaan kedudukan, melibatkan RM42 juta dana SRC International.


Tindakan UMNO tolak penyatuan untungkan musuh, kata Mursyidul Am PAS

Jika UMNO masih berkeras dengan pendirian yang menolak penyatuan khususnya dengan gabungan Perikatan Nasional (PN) bagi menghadapi pilihan raya umum ke-15 (PRU-15) nanti, ia hanya akan menguntungkan pihak lawan khususnya Pakatan Harapan (PH).

Mursyidul Am PAS Datuk Hashim Jasin itu berkata parti tersebut perlu menilai dan meneliti dengan melihat siapa musuh sebenar mereka kerana sekiranya berlaku pertembungan tiga penjuru ia hanya akan menguntungkan blok pembangkang yang majoritinya dikuasai bukan Islam.

“(UMNO perlu) kaji balik siapa musuh sebenar dan siapa kawan. Jangan terus menolak penyatuan ini kerana hanya memberi kelebihan kepada musuh.

“Kita akan menghadapi kesukaran di dalam PRU15 jika perpaduan ini ditolak. Jika berlaku pertembungan tiga penjuru yang untung bukan Islam tetapi pihak lawan. PH akan untung jika kita berpecah,” katanya dipetik laporan Utusan Malaysia.

Beliau juga menggesa supaya pemimpin UMNO mengenang kembali kesukaran mewujudkan gabungan Muafakat Nasional (MN) yang menyatukan dua parti itu.

Baru-baru ini, Presiden UMNO Datuk Seri Ahmad Zahid Hamidi sekali lagi mengumumkan mereka akan mempertahankan semua kerusi Parlimen dan Dewan Undangan Negeri (DUN) yang dimenangi parti itu pada PRU-14 lalu.

Anak murid Ketua Pembangkang Datuk Seri Anwar Ibrahim itu juga berkata tidak akan berkompromi pembahagian kerusi dengan PN, malah menyatakan keyakinan akan menyapu bersih semua kerusi yang ditandingi parti itu.

Zahid juga berkata Kerajaan ‘Keluarga Malaysia’ yang dipimpin Perdana Menteri (PM) Datuk Seri Ismail Sabri Yaakob hanya berbentuk sementara sahaja dan akan bertukar apabila UMNO kembali menjadi dominan nanti di Putrajaya.


Surat tender tular, Nik Nazmi buat laporan polis

KUALA LUMPUR: Pejabat Menteri Sumber Asli, Alam Sekitar dan Perubahan Iklim hari ini membuat laporan polis berkenaan tuduhan palsu, kebocoran maklumat sulit kerajaan dan fitnah, berkaitan projek Rancangan Tebatan Banjir (RTB).

Dalam satu kenyataan malam ini, Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata laporan dibuat atas beberapa akaun Facebook, TikTok dan Telegram, yang menurutnya membuat fitnah terhadap dirinya serta Perdana Menteri, Datuk Seri Anwar Ibrahim, berhubung projek berkenaan, menurut laporan Bernama.

“Ini secara jelas telah mendorong orang awam yang membaca hantaran tersebut, membuat tanggapan bahawa kami menyeleweng dana awam bagi tujuan politik.

“Sehubungan itu, saya berharap pihak polis dapat mengenal pasti dalang di sebalik tuduhan palsu, fitnah dan kebocoran maklumat sulit kerajaan, dengan kadar segera,” katanya.

Nik Nazmi menegaskan, Kerajaan Perpaduan dan Kementerian Sumber Asli, Alam Sekitar dan Perubahan Iklim, komited terhadap tatakelola baik dan tahap integriti yang tertinggi.

Baru-baru ini, tular beberapa hantaran dalam aplikasi Facebook, TikTok dan Telegram yang mendakwa kononnya Nik Nazmi dan Anwar, meluluskan projek RTB tanpa melalui proses dan tatacara yang teratur.


Tiada sijil halal, hotel dan premis makan dilarang buat iklan bufet Ramadan

Jabatan Agama Islam Melaka (JAIM) mengingatkan pengusaha hotel atau premis makanan yang tidak memiliki Sijil Pengesahan Halal Malaysia, agar tidak membuat pengiklanan bufet Ramadan menggunakan perkataan yang mengelirukan umat Islam.

Pengarah JAIM Datuk Che Sukri Che Mat berkata antara perkataan atau frasa yang dilarang digunakan dalam medium pengiklanan mereka ialah bufet Ramadan, iftar Ramadan, jom iftar, cita rasa Ramadan, jom berbuka, set Ramadan, ditanggung halal dan dijamin halal, menurut laporan Bernama.

Beliau berkata frasa berkenaan dilarang digunakan dalam iklan bufet Ramadan seperti pada risalah, poster, kain rentang papan iklan, media masa atau media sosial.

“Memang bukan satu kewajipan untuk hotel atau premis makanan mendapatkan Sijil Pengesahan Halal Malaysia, tetapi tidak boleh menggunakan frasa yang telah ditetapkan dalam iklan bufet Ramadan mereka kerana ia disifatkan sebagai tindakan memperdayakan pengguna.

“Justeru, JAIM akan bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP), untuk menjalankan pemeriksaan ke atas hotel dan premis makanan di sekitar negeri itu bagi memastikan perkara berkenaan tidak berlaku,” katanya kepada pemberita selepas Operasi ‘Plastik Hitam Bersendawa’ di sekitar daerah Melaka Tengah di sini, hari ini.

Setakat ini, katanya hanya 14 hotel di Melaka mempunyai Sijil Pengesahan Halal Malaysia, dan dibenarkan menggunakan frasa tersebut dalam pengiklanan bufet Ramadan mereka.

Menurutnya hotel atau premis makanan yang tidak mempunyai sijil pengesahan tersebut, boleh dikenakan tindakan di bawah Akta Perihal Dagangan 2011, Perintah Perihal Dagangan (Perakuan dan Penandaan Halal) di bawah undang-undang yang dikuatkuasakan KPDNHEP.

Dalam perkembangan lain, Che Sukri berkata 80 lokasi di sekitar negeri Melaka melibatkan kedai makanan dan minuman serta premis kosong, dikenal pasti menjadi tumpuan ‘geng plastik hitam’ untuk membeli atau menikmati makanan.

Beliau berkata untuk itu Pegawai Penguatkuasa Agama JAIM akan meningkatkan operasi penguatkuasaan, termasuk menerusi kaedah penyamaran bagi mengesan kaki ponteng puasa yang makan atau membeli makanan secara terbuka.

“Selain itu, kita juga mempunyai cabaran baharu untuk mengesan ‘geng plastik hitam’ ini, kerana kini mereka boleh membeli makanan menerusi penghantaran seperti Grab Food dan Food Panda. Justeru, penghantar makanan yang mempunyai maklumat berkaitan aktiviti ponteng puasa boleh menyalurkannya kepada JAIM,” katanya.

Che Sukri berkata peniaga juga diingatkan tidak menjual makanan atau minuman kepada orang Islam yang tidak berpuasa di negeri ini, dan tindakan boleh diambil di bawah Seksyen 49 Enakmen Kesalahan Syariah Negeri Melaka 1991.

Katanya tindakan di bawah seksyen sama juga boleh dikenakan pada kaki ponteng puasa kerana makan, minum dan membeli makanan secara terbuka, yang membawa hukuman denda tidak melebihi RM1,000 atau penjara tidak melebihi enam bulan bagi kesalahan pertama.


Bekas pembantu dedah lokasi persembunyian Jho Low meninggal dunia: Laporan

Seorang saksi dalam kes 1Malaysia Development Berhad (1MDB), Kee Kok Thiam yang sebelum ini mendedahkan lokasi ahli perniagaan dalam buruan, Low Taek Jho dilaporkan meninggal dunia disebabkan strok.

Peguamnya melalui Firma Guaman Valen, Oh & Partners dalam satu kenyataan berkata, anak guam mereka meninggal dunia pada Isnin di sebuah hospital.

“Kami berharap semua pihak tidak melayan sebarang spekulasi mengenai peristiwa ini dan memberi ruang kepada keluarga untuk bersedih atas pemergiannya,” kata kenyataan itu.

Portal MalayMail Hari ini dalam laporannya mendedahkan wartawan mereka mengetahui berhubung obituari yang menunjukkan upacara sembahyang dijadualkan untuk Kee pada Selasa, diikuti upacara pengebumian esok di Krematorium Kepong.

“Saya cuma boleh cakap ya, itu dia. Tetapi saya tidak boleh mengesahkan apa-apa lagi,” menurut laporan MalayMail memetik sumber SPRM.

Kee telah menjadi saksi penting dalam penyiasatan 1MDB yang melibatkan Jho Low dan pihak berkuasa sudah menyoal siasat sekembalinya beliau ke tanahair berikutan pengusirannya dari Macau kerana didakwa tinggal lebih masa.

Semasa disoal siasat oleh SPRM, beliau mengesahkan bertemu Low dan rakan buruan dan suspek 1MDB — Eric Tan Kim Loong, Casey Tang Keng Chee, Geh Choh Heng dan Nik Faisal Ariff Kamil — di Macau.

Kee dianggap sebagai rakan rapat Low, yang dilaporkan diberi amaran agar tidak mendedahkan sebarang maklumat dalam siasatan 1MDB.

Menurut laporan Al Jazeera, SPRM tidak dimaklumkan oleh kerajaan Macau berhubung penghantaran pulang Kee dan mendakwa mengetahui tentang pengusiran pemberi maklumat itu “berdasarkan rangkaian perisikan”.

Pada 5 Mei, Malay Mail melaporkan bahawa seorang suspek yang tidak dinamakan telah dibawa pulang dengan kerjasama agensi penguatkuasa dari luar negara, dan tiba di Terminal 2 KLIA pada 3 Mei pada 3.30 pagi.

Sebaik tiba, beliau diberi notis arahan untuk hadir di ibu pejabat SPRM di Putrajaya pada 10 pagi pada 3 Mei, dengan SPRM kemudian merekodkan kenyataannya dan menggeledah rumahnya pada hari yang sama.

Menurut sumber, lelaki itu disyaki menerima wang berpunca daripada dana yang diselewengkan daripada 1MDB dan SRC melalui akaun bank sebuah syarikat dikenali sebagai Wright Shaw Limited.

SPRM, dengan kerjasama Jabatan Hal Ehwal Komersial polis Singapura, sebelum ini berjaya merampas akaun bank Wright Shaw Limited yang mengandungi dana sekitar AS$5.2 juta (RM23 juta).

Siasatan menunjukkan lelaki itu menerima wang daripada dana 1MDB yang diseleweng melalui Yayasan Rakyat 1Malaysia (YR1M).